GENERÁLNA PROKURATÚRA
SLOVENSKEJ REPUBLIKY

Leg/2 410/24/1000						Zbierka služobných predpisov
generálneho prokurátora 
								Slovenskej republiky
							           Por. č. 43/2024
Príloha č. 1:
Schéma organizačného členenia
Generálnej prokuratúry Slovenskej republiky

Príloha č. 2:
Zoznam trestných činov na uplatnenie výnimky 
z príslušnosti pre oddelenie závažnej kriminality
Generálnej prokuratúry Slovenskej republiky

Príloha č. 3:
Zoznam trestných činov na uplatnenie výnimky 
z príslušnosti pre oddelenie trestné a boja s organizovaným zločinom 
krajskej prokuratúry 

P   R   Í   K   A   Z

generálneho prokurátora Slovenskej republiky

zo 17. decembra 2024

o organizácii, riadení a kontrole práce na prokuratúre (organizačný poriadok prokuratúry)

Podľa § 10 ods. 2 zákona č. 153/2001 Z. z. o prokuratúre v znení neskorších predpisov vydávam tento príkaz:

P R V Á   Č A S Ť
ZÁKLADNÉ USTANOVENIA

Článok 1

(1)	Organizačný poriadok prokuratúry je základným vnútorným organizačným predpisom sústavy štátnych orgánov, ktoré tvoria prokuratúru, a to
a)	Generálnej prokuratúry Slovenskej republiky (ďalej len „generálna prokuratúra“),   
b)	krajských prokuratúr,
c)	okresných prokuratúr.

(2)	Organizačný poriadok prokuratúry upravuje
a)	organizáciu práce 
1.	na generálnej prokuratúre,  a  to organizačné zložky generálnej prokuratúry, riadenie generálnej prokuratúry a jej organizačných zložiek, ich pôsobnosť, orgány zriadené na generálnej prokuratúre podľa zákona, ich postavenie a pôsobnosť, poradné a pomocné orgány, 
2.	na krajských prokuratúrach, a  to organizačné zložky krajskej prokuratúry, riadenie krajskej prokuratúry a jej organizačných zložiek, ich pôsobnosť, poradné a pomocné orgány krajského prokurátora,
3.	na okresných prokuratúrach,
b)	spôsob riadenia a kontroly práce na prokuratúre.

(3)	Organizačný poriadok prokuratúry upravuje aj 
a)	schému organizačného členenia generálnej prokuratúry; schému organizačného členenia krajskej prokuratúry vydá krajský prokurátor po predchádzajúcom súhlase generálneho prokurátora a schému okresnej prokuratúry vydá okresný prokurátor po predchádzajúcom súhlase krajského prokurátora, 
b)	zoznam trestných činov, ktoré patria do pôsobnosti oddelenia závažnej kriminality generálnej prokuratúry pri výkone dozoru nad dodržiavaním zákonnosti pred  začatím trestného stíhania a v prípravnom konaní, pri trestnom stíhaní osôb podozrivých zo spáchania trestných činov a pri uplatňovaní oprávnení prokurátora v konaní pred súdom v  konkrétnych veciach na základe rozhodnutia generálneho prokurátora (ďalej len „zoznam trestných činov na uplatnenie výnimky z príslušnosti pre   oddelenie závažnej kriminality generálnej prokuratúry“),
c)	zoznam trestných činov, ktoré patria do pôsobnosti oddelenia trestného a boja s organizovaným zločinom krajskej prokuratúry pri výkone dozoru nad  dodržiavaním zákonnosti pred začatím trestného stíhania a v prípravnom konaní a pri uplatňovaní prvostupňovej pôsobnosti prokurátora v trestnom konaní pred súdom v konkrétnych trestných veciach na základe rozhodnutia krajského prokurátora (ďalej len „zoznam trestných činov na uplatnenie výnimky z príslušnosti pre oddelenie trestné a boja s organizovaným zločinom krajskej prokuratúry“).

(4)	Organizačný poriadok prokuratúry je záväzný pre všetkých prokurátorov, právnych čakateľov prokuratúry, asistentov prokurátorov  a  zamestnancov prokuratúry.

D R U H Á   Č A S Ť
ORGANIZÁCIa PRÁCE NA PROKURATÚRE

PRVÝ DIEL
ORGANIZÁCIA PRÁCE
NA GENERÁLNEJ PROKURATÚRE

Prvý oddiel
Organizačné zložky Generálnej prokuratúry Slovenskej republiky

Článok 2

(1) Generálna prokuratúra sa člení na tieto organizačné zložky:

a)	Kanceláriu generálneho prokurátora Slovenskej republiky (ďalej len „kancelária generálneho prokurátora“),

b)	trestný odbor:
1.	oddelenie násilnej kriminality, 
2.	oddelenie majetkovej kriminality, 
3.	oddelenie všeobecnej kriminality,
4.	prieskumné oddelenie,
5.	referát väzenstva,

c)	oddelenie závažnej kriminality,

d)	oddelenie európskych delegovaných prokurátorov,

e)	medzinárodný odbor:
1.	oddelenie právneho styku s cudzinou a extradícií,
2.	oddelenie medzinárodného práva verejného a európskych záležitostí, 

f)	netrestný odbor:
1.	oddelenie dozoru orgánov verejnej správy,
2.	oddelenie civilného procesu a právneho zastupovania,

g)	odbor legislatívy, stratégie a ústavného práva:
1. oddelenie legislatívy,
2. oddelenie stratégie a analytických činností,
3. oddelenie ústavného práva a ochrany ľudských práv,

h)	ekonomický odbor:
1.	oddelenie rozpočtu a verejného obstarávania, 
2.	oddelenie financovania a kontroly,
3.	oddelenie hospodárskej správy,

i)	register trestov:
1.	oddelenie správnych činností,
2.	oddelenie prevádzky informačného systému registra trestov, 
3.	oddelenie koncepcie a rozvoja informačného systému registra trestov a mikrofilmovej archivácie a indexácie,

j)	odbor informatiky:
1.	oddelenie stratégie rozvoja IS a rezortnej štatistiky,
2.	oddelenie prevádzky IS, informačnej bezpečnosti a zverejňovania,

k)	osobný úrad:
1.	oddelenie prokurátorov a právnych čakateľov prokuratúry,
2.	oddelenie štátnych zamestnancov a ostatných zamestnancov prokuratúry,
3.	oddelenie vzdelávania a ďalších činností, 
4.	referát správy registratúry,
l)	referát ochrany utajovaných skutočností,

m)	referát vnútorného auditu,	
n)	manažéra kybernetickej a informačnej bezpečnosti, 
o)	zodpovednú osobu za ochranu osobných údajov.

(2) Kancelária generálneho prokurátora, osobný úrad a register trestov majú postavenie odboru. 

(3)  Oddelenie európskych delegovaných prokurátorov je osobitnou organizačnou zložkou generálnej prokuratúry zriadenou na plnenie úloh Európskej prokuratúry. 

(4) Schéma organizačného členenia generálnej prokuratúry a riadenia je uvedená v prílohe č. 1.

Druhý oddiel
Riadenie generálnej prokuratúry a jej organizačných zložiek

Článok 3
	
(1)	Generálnu prokuratúru riadi generálny prokurátor Slovenskej republiky (ďalej len „generálny prokurátor“). Generálneho prokurátora vymenúva a odvoláva prezident Slovenskej republiky na návrh Národnej rady Slovenskej republiky.

(2) Generálny prokurátor priamo riadi
a)	námestníkov generálneho prokurátora,
b)	národného člena zastupujúceho Slovenskú republiku v Eurojuste,
c)	riaditeľa kancelárie generálneho prokurátora,
d)	riaditeľa osobného úradu,
e)	vedúceho referátu ochrany utajovaných skutočností,
f)	vedúceho referátu vnútorného auditu,
g)	manažéra kybernetickej a informačnej bezpečnosti,
h)	zodpovednú osobu za ochranu osobných údajov.

(3) Ostatné organizačné zložky generálnej prokuratúry riadi generálny prokurátor prostredníctvom námestníkov; to neplatí, ak ide o veci patriace do pôsobnosti Európskej prokuratúry.

Článok 4

(1) Generálneho prokurátora zastupuje a počas zastupovania generálneho prokurátora vykonáva funkciu generálneho prokurátora v plnom rozsahu práv a povinností generálneho prokurátora prvý námestník generálneho prokurátora, ak nový generálny prokurátor ešte nezložil sľub a doterajší generálny prokurátor zomrel alebo bol vyhlásený za mŕtveho, alebo ak doterajšiemu generálnemu prokurátorovi v dôsledku vzdania sa funkcie generálneho prokurátora alebo  odvolania z funkcie generálneho prokurátora zaniklo oprávnenie vykonávať funkciu generálneho prokurátora.

(2) Prvý námestník generálneho prokurátora zastupuje a počas zastupovania generálneho prokurátora vykonáva funkciu generálneho prokurátora v plnom rozsahu práv a povinností generálneho prokurátora aj vtedy, ak generálny prokurátor dočasne stratí oprávnenie vykonávať funkciu generálneho prokurátora z dôvodu pozastavenia výkonu funkcie prokurátora, alebo ak generálny prokurátor svoju funkciu po čas dlhší ako 30 dní nevykonáva. V ostatných prípadoch prvý námestník generálneho prokurátora zastupuje generálneho prokurátora v rozsahu, ktorý určí generálny prokurátor.

(3) Ak funkciu generálneho prokurátora vykonáva prvý námestník generálneho prokurátora, počas jeho neprítomnosti ho zastupuje námestník generálneho prokurátora. Inak prvého námestníka generálneho prokurátora v čase jeho neprítomnosti zastupuje námestník generálneho prokurátora, ak ďalej nie je ustanovené inak.

Článok 5

(1) Prvý námestník generálneho prokurátora priamo riadi
a)	riaditeľa trestného odboru,
b)	riaditeľa medzinárodného odboru,
c)	riaditeľa registra trestov,
d)	vedúceho oddelenia závažnej kriminality.

(2) Námestník generálneho prokurátora priamo riadi
a)	riaditeľa netrestného odboru,
b)	riaditeľa odboru legislatívy, stratégie a ústavného práva,
c)	riaditeľa ekonomického odboru,
d)	riaditeľa odboru informatiky.

Článok 6

(1)	Námestníkov generálneho prokurátora vymenúva a odvoláva generálny prokurátor. Námestníci  generálneho prokurátora sú podriadení generálnemu prokurátorovi.

(2)	Námestníci generálneho prokurátora riadia prácu prokuratúry v rozsahu určenom týmto príkazom.

(3)	Námestníci generálneho prokurátora organizujú, riadia, kontrolujú a koordinujú činnosť nimi riadených organizačných zložiek i vzájomnú súčinnosť pri  zabezpečovaní jednotného uplatňovania právnych predpisov, pri vydávaní pokynov a príkazov podriadeným prokuratúram a pri vypracúvaní rozborov a hodnotení. 

(4)	Námestníci generálneho prokurátora na zabezpečenie úloh vo svojej pôsobnosti môžu vydávať pokyny podriadeným prokurátorom a zamestnancom.

(5)	Počas neprítomnosti zastupuje prvého námestníka generálneho prokurátora námestník generálneho prokurátora  a  námestníka generálneho prokurátora prvý námestník generálneho prokurátora, ak generálny prokurátor neurčí inak.

Článok 7

(1) Na čele odboru je riaditeľ odboru. Riaditeľa odboru vymenúva a odvoláva generálny prokurátor. Riaditeľ odboru je podriadený generálnemu prokurátorovi priamo alebo prostredníctvom príslušného námestníka generálneho prokurátora.

(2) Riaditeľa odboru v čase jeho neprítomnosti zastupuje v rozsahu jeho práv a povinností zástupca riaditeľa odboru. Riaditeľ odboru môže poveriť aj v iných prípadoch zástupcu riaditeľa odboru, aby ho zastupoval v rozsahu jeho práv a povinností. Zástupcu riaditeľa odboru vymenúva a odvoláva generálny prokurátor. 

Článok 8

(1) Na čele oddelenia je vedúci oddelenia. Vedúceho oddelenia vymenúva a odvoláva generálny prokurátor. Vedúci oddelenia je podriadený riaditeľovi odboru; to neplatí, ak ide o vedúceho oddelenia závažnej kriminality. 

	(2) Vedúci oddelenia závažnej kriminality je priamo podriadený prvému námestníkovi generálneho prokurátora. 

Článok 9

(1)	Na čele referátu okrem referátu väzenstva je vedúci referátu. Vedúceho referátu vymenúva a odvoláva generálny prokurátor. Vedúci referátu je podriadený priamo generálnemu prokurátorovi; to neplatí, ak ide o vedúceho referátu správy registratúry.

(2)	Vedúci referátu ochrany utajovaných skutočností je bezpečnostným zamestnancom. Bezpečnostný zamestnanec generálnej prokuratúry je nadriadený štátny zamestnanec oprávnený dávať podriadenému pokyny na vykonávanie úloh štátnej služby na úseku ochrany utajovaných skutočností; má postavenie vedúceho zamestnanca podľa osobitného predpisu.

(3)	Vedúci referátu vnútorného auditu je nadriadený štátny zamestnanec oprávnený dávať podriadenému pokyny na vykonávanie úloh štátnej služby na úseku vnútorného auditu; má postavenie vedúceho zamestnanca podľa osobitného predpisu.

(4)	Vedúci referátu správy registratúry je podriadený riaditeľovi osobného úradu. Vedúci referátu správy registratúry generálnej prokuratúry je nadriadený štátny zamestnanec oprávnený dávať podriadenému pokyny na vykonávanie úloh štátnej služby na úseku správy registratúry; má postavenie vedúceho zamestnanca podľa osobitného predpisu. 

Článok 10

(1)	Manažéra kybernetickej a informačnej bezpečnosti určuje generálny prokurátor. Manažér kybernetickej a informačnej bezpečnosti je priamo podriadený generálnemu prokurátorovi.

(2)	Manažéra kybernetickej a informačnej bezpečnosti v čase jeho neprítomnosti zastupuje v rozsahu jeho práv a povinností zamestnanec poverený zastupovaním, ktorého určuje generálny prokurátor.

(3)	Manažér kybernetickej a informačnej bezpečnosti je oprávnený usmerňovať organizačné zložky prokuratúry pri vykonávaní úloh na úseku kybernetickej a informačnej  bezpečnosti.

Článok 11

(1)	Zodpovednú osobu za ochranu osobných údajov na generálnej prokuratúre určuje generálny prokurátor. Zodpovedná osoba za ochranu osobných údajov je priamo podriadená generálnemu prokurátorovi.

(2)	Zodpovednú osobu za ochranu osobných údajov v čase jej neprítomnosti zastupuje v rozsahu jej práv a povinností zamestnanec poverený zastupovaním, ktorého určuje na návrh zodpovednej osoby za ochranu osobných údajov generálny prokurátor.

(3)	Zodpovedná osoba za ochranu osobných údajov na úseku ochrany osobných údajov je oprávnená usmerňovať organizačné zložky generálnej prokuratúry a metodicky riadiť a usmerňovať zodpovedné osoby za ochranu osobných údajov na krajských prokuratúrach.

Tretí oddiel
Pôsobnosť organizačných zložiek Generálnej prokuratúry

Článok 12
Kancelária generálneho prokurátora

(1)	Kancelária generálneho prokurátora najmä
a)	zhromažďuje podklady a vypracúva návrh Plánu hlavných úloh prokuratúry Slovenskej republiky a kontroluje jeho plnenie,
b)	zabezpečuje plnenie úloh generálneho prokurátora vo vzťahu k ústredným orgánom Slovenskej republiky, ktoré nepatria do pôsobnosti iných odborov, 
c)	zabezpečuje a koordinuje práce súvisiace s účasťou generálneho prokurátora na schôdzach Národnej rady Slovenskej republiky a jej výborov a ďalších orgánov Slovenskej republiky, 
d)	podieľa sa na príprave podnetov generálneho prokurátora na prijatie zákonov predkladaných predsedovi Národnej rady Slovenskej republiky a vláde Slovenskej republiky, 
e)	vedie dokumentáciu uznesení Národnej rady Slovenskej republiky a jej orgánov a uznesení vlády Slovenskej republiky, rozpisuje úlohy, ktoré z nich vyplývajú pre  jednotlivé organizačné zložky a kontroluje ich plnenie,
f)	pripravuje návrhy na voľbu kandidátov na sudcov Ústavného súdu Slovenskej republiky (ďalej len „ústavný súd“), ktoré predkladá generálny prokurátor Národnej rade Slovenskej republiky,
g)	zabezpečuje a koordinuje prípravu podkladov súvisiacich s účasťou generálneho prokurátora na rokovaní s predstaviteľmi iných orgánov,
h)	protokolárne a organizačne zabezpečuje prijatia zahraničných delegácií generálnym prokurátorom,
i)	protokolárne a organizačne zabezpečuje prijatia ústavných činiteľov a ďalších predstaviteľov štátnych orgánov Slovenskej republiky generálnym prokurátorom,
j)	protokolárne a organizačne zabezpečuje zahraničné služobné cesty generálneho prokurátora,
k)	plní úlohy na úseku diplomatického protokolu a styku generálneho prokurátora so zastupiteľskými úradmi cudzích štátov, ktoré majú sídlo v Slovenskej republike a zastupiteľskými úradmi Slovenskej republiky v súčinnosti s organizačnými zložkami,
l)	organizačne a protokolárne zabezpečuje zahraničné pracovné cesty námestníkov generálneho prokurátora,
m)	zabezpečuje vybavovanie služobných pasov, vedie evidenciu služobných pasov, vrátane diplomatického pasu generálneho prokurátora, zabezpečuje úschovu týchto dokladov, 
n)	organizačne a protokolárne zabezpečuje prijatie zahraničných delegácií námestníkmi generálneho prokurátora,
o)	organizačne zabezpečuje porady generálneho prokurátora, vyhotovuje a vedie evidenciu prijatých opatrení a kontroluje ich plnenie, 
p)	zabezpečuje podklady pre generálneho prokurátora a námestníkov generálneho prokurátora súvisiace s ich účasťou na pracovných poradách krajských prokurátorov,
q)	organizuje a pripravuje stretnutia generálneho prokurátora a ostatných vedúcich prokurátorov so zástupcami hromadných informačných prostriedkov,
r)	plní úlohy súvisiace s monitorovaním periodickej tlače a elektronických médií,
s)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
t)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
u)	zabezpečuje prijímanie sťažností a petícií na generálnej prokuratúre a vedie ich evidenciu,
v)	prešetruje a vybavuje sťažnosti na prokurátorov a zamestnancov generálnej prokuratúry v riadiacej pôsobnosti generálneho prokurátora a na krajských prokurátorov a podľa rozhodnutia generálneho prokurátora aj na ďalších zamestnancov prokuratúry,
w)	zabezpečuje plnenie úloh spojených s oprávnením generálneho prokurátora požiadať o zvolanie Rady prokurátorov Slovenskej republiky a Prokurátorskej rady Generálnej prokuratúry Slovenskej republiky, 
x)	administratívne, organizačne a materiálne zabezpečuje zasadnutia a činnosť Etickej komisie prokuratúry,
y)	plní ďalšie úlohy, ktoré určí generálny prokurátor.
(2)	Riaditeľ kancelárie generálneho prokurátora prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 13
Trestný odbor

(1) Trestný odbor plní úlohy pri vykonávaní dozoru nad dodržiavaním zákonnosti v predsúdnom konaní, pri účasti prokurátorov v konaní pred súdmi, pri ďalších úkonoch súvisiacich s trestným konaním a pri vykonávaní dozoru nad dodržiavaním zákonov a ostatných všeobecne záväzných právnych predpisov v miestach, kde  je  obmedzená osobná sloboda osôb na základe rozhodnutia štátneho orgánu, okrem úloh, ktoré patria do pôsobnosti oddelenia závažnej kriminality, medzinárodného odboru a netrestného odboru, ak ďalej nie je ustanovené inak.

(2) Trestný odbor najmä
a)	riadi, usmerňuje a kontroluje činnosť podriadených prokuratúr pri vykonávaní dozoru nad dodržiavaním zákonnosti pred začatím trestného stíhania a v prípravnom konaní,
b)	plní úlohy nadriadeného orgánu prokuratúry vo veciach, v ktorých vykonávajú dozor nad dodržiavaním zákonnosti v postupe pred začatím trestného stíhania a v prípravnom trestnom konaní a uplatňujú prvostupňovú pôsobnosť prokurátora v trestnom konaní súdnom krajskí prokurátori,
c)	riadi, usmerňuje a kontroluje postup prokurátorov v konaní pred súdom o trestných veciach,
d)	vo veciach patriacich do jeho pôsobnosti vypracúva oznámenie o pristihnutí a zadržaní sudcu ústavného súdu pri páchaní trestného činu, žiadosť o súhlas na  vzatie do väzby sudcu ústavného súdu; oznámenie o pristihnutí a zadržaní sudcu ústavného súdu pri páchaní trestného činu a žiadosť o súhlas na vzatie do väzby sudcu ústavného súdu predkladá generálnemu prokurátorovi; po podaní žiadosti zastupuje generálneho prokurátora v konaní pred ústavným súdom,
e)	vybavuje trestné oznámenia na prokurátorov a sudcov na základe rozhodnutia generálneho prokurátora podľa § 51 zákona č. 153/2001 Z. z. o prokuratúre v znení neskorších predpisov (ďalej len „zákon č. 153/2001 Z. z. o prokuratúre“), 
f)	vypracúva analýzu stavu zákonnosti a činnosti prokuratúry vo veciach patriacich do jeho pôsobnosti, 
g)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
h)	v záujme jednotného uplatňovania zákonov a ostatných všeobecne záväzných právnych predpisov predkladá Komisii pre vydávanie záväzných stanovísk podnety na vydanie stanoviska generálneho prokurátora,
i)	vo veciach patriacich do jeho pôsobnosti poskytuje súčinnosť pri spracovaní stanovísk a vyjadrení predkladaných ústavnému súdu, zástupcovi Slovenskej republiky pred Európskym súdom pre ľudské práva a zástupcovi Slovenskej republiky v konaní pred Súdnym dvorom Európskej únie,
j)	riadi a kontroluje činnosť prokurátorov vo vykonávacom konaní,
k)	riadi, usmerňuje a kontroluje postup prokurátorov pri vykonávaní dozoru nad dodržiavaním zákonnosti v celách policajného zaistenia a  v miestach, kde sa vykonáva väzba a trest odňatia slobody, 
l)	predkladá generálnemu prokurátorovi vyjadrenia k návrhu judikátov a stanovísk na zasadnutia trestnoprávneho kolégia Najvyššieho súdu Slovenskej republiky (ďalej len „najvyšší súd“) a zúčastňuje sa zasadnutí trestnoprávneho kolégia najvyššieho súdu, 
m)	pripravuje pre generálneho prokurátora podklady na rozhodovanie o zbavení prokurátora a právneho čakateľa prokuratúry povinnosti zachovávať mlčanlivosť,
n)	zasiela na vedomie organizačným zložkám, ktorých sa vec týka, rozhodnutia najvyššieho súdu vydané v trestných veciach, ktoré majú význam pre aplikačnú prax,
o)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
p)	v rozsahu svojej pôsobnosti riadi, usmerňuje a kontroluje činnosť podriadených prokuratúr a vykonáva previerky ich práce,
q)	pripravuje pre generálneho prokurátora návrh opatrení na odstránenie nedostatkov zistených pri previerke,
r)	v rozsahu svojej pôsobnosti vyhodnocuje plnenie úloh vyplývajúcich z memoránd a dohôd o vzájomnej spolupráci generálnej prokuratúry s inými orgánmi a inštitúciami,
s)	po dohode s príslušnými krajskými prokurátormi predkladá generálnemu prokurátorovi zoznam prokurátorov okresných prokuratúr, ktorí majú podľa § 44 ods. 1 až 3 zákona č. 153/2001 Z. z. o prokuratúre v čase vojny a vojnového stavu vykonávať funkciu prokurátora na prokuratúrach uvedených v § 44 ods. 1 tohto zákona,
t)	anonymizuje a prostredníctvom IS Patrícia odosiela na zverejnenie na webovom sídle generálnej prokuratúry právoplatné uznesenia prokurátora, ktorými sa skončilo trestné stíhanie vedené proti určitej osobe a pokyny o odňatí veci podľa § 6 ods. 2 zákona č. 153/2001 Z. z. o prokuratúre, 
u)	zabezpečuje plnenie úloh, ktoré pre prokuratúru vyplývajú zo zákona č. 553/2002 Z. z. o sprístupnení dokumentov o činnosti bezpečnostných zložiek štátu 1939 - 1989 a o založení Ústavu pamäti národa a o doplnení niektorých zákonov (zákon o pamäti národa) v znení neskorších predpisov,
v)	plní ďalšie úlohy, ktoré určí generálny prokurátor a prvý námestník generálneho prokurátora.

(3) Na úseku prieskumnej činnosti
a) oddelenie násilnej kriminality 
1.	preskúmava právoplatné rozhodnutia prokurátorov a policajtov vydané v prípravnom konaní vo veciach, ktoré nepatria do pôsobnosti prieskumného oddelenia, oddelenia všeobecnej kriminality a oddelenia majetkovej kriminality, 
2.	predkladá generálnemu prokurátorovi  vo veciach uvedených v prvom bode návrh na prijatie opatrení potrebných na odstránenie porušenia zákona, ak právoplatným rozhodnutím prokurátora alebo policajta vydaného v prípravnom konaní alebo v konaní, ktoré mu predchádzalo, bol porušený zákon,
3.	odkladá návrh na zrušenie právoplatného rozhodnutia prokurátora alebo policajta vydaného v prípravnom konaní vo veciach uvedených v prvom bode, ak návrh nie je dôvodný alebo ho podala neoprávnená osoba,
b) oddelenie majetkovej kriminality 
1.	preskúmava právoplatné rozhodnutia prokurátorov a policajtov vydané v prípravnom konaní vo veciach, ktoré nepatria do pôsobnosti prieskumného oddelenia, oddelenia násilnej kriminality a oddelenia všeobecnej kriminality,
2.	predkladá generálnemu prokurátorovi  vo veciach uvedených v prvom bode návrh na prijatie opatrení potrebných na odstránenie porušenia zákona, ak  právoplatným rozhodnutím prokurátora alebo policajta vydaného v prípravnom konaní alebo v konaní, ktoré mu predchádzalo, bol porušený zákon,
3.	odkladá návrh na zrušenie právoplatného rozhodnutia prokurátora alebo policajta vydaného v prípravnom konaní vo veciach uvedených v prvom bode, ak návrh nie je dôvodný alebo ho podala neoprávnená osoba,
c) oddelenie všeobecnej kriminality 
1.	preskúmava právoplatné rozhodnutia prokurátorov a policajtov vydané v prípravnom konaní vo veciach, ktoré nepatria do pôsobnosti prieskumného oddelenia, oddelenia násilnej kriminality a oddelenia majetkovej kriminality,
2.	predkladá generálnemu prokurátorovi  vo veciach uvedených v prvom bode návrh na prijatie opatrení potrebných na odstránenie porušenia zákona, ak právoplatným rozhodnutím prokurátora alebo policajta vydaného v prípravnom konaní alebo v konaní, ktoré mu predchádzalo, bol porušený zákon,
3.	odkladá návrh na zrušenie právoplatného rozhodnutia prokurátora alebo policajta vydaného v prípravnom konaní vo veciach uvedených v prvom bode, ak návrh nie je dôvodný alebo ho podala neoprávnená osoba,
d) prieskumné oddelenie 
1.	preskúmava právoplatné rozhodnutia prokurátorov a policajtov vydané v prípravnom konaní vo veciach, ktoré patria do pôsobnosti oddelenia závažnej kriminality,
2.	preskúmava právoplatné rozhodnutia prokurátorov a policajtov vydané v prípravnom konaní vo veciach, ktoré patria do pôsobnosti krajskej prokuratúry, predmetom ktorých je skutok právne kvalifikovaný ako trestný čin uvedený v prílohe č. 2,
3.	predkladá  generálnemu prokurátorovi  vo veciach uvedených v prvom bode a druhom bode návrh na prijatie opatrení potrebných na odstránenie porušenia zákona, ak právoplatným rozhodnutím prokurátora alebo policajta vydaného v prípravnom konaní alebo v konaní, ktoré mu predchádzalo, bol porušený zákon,
4.	odkladá návrh na zrušenie právoplatného rozhodnutia prokurátora alebo policajta vydaného v prípravnom konaní vo veciach uvedených v prvom bode a druhom bode, ak návrh nie je dôvodný alebo ho podala neoprávnená osoba,
5.	predkladá generálnemu prokurátorovi návrh na podanie dovolania alebo návrh podnetu na podanie dovolania ministrom spravodlivosti Slovenskej republiky v trestných veciach, okrem vecí, ktoré patria do pôsobnosti oddelenia závažnej kriminality, ak zistí, že právoplatným rozhodnutím odvolacieho súdu alebo v konaní, ktoré mu predchádzalo, boli splnené dôvody a podmienky dovolania, 
6.	zúčastňuje sa konania o dovolaní pred najvyšším súdom.

(4) Na úseku dozoru  nad dodržiavaním zákonnosti referát väzenstva 
a)	dozerá na to, aby v celách policajného zaistenia a v miestach, kde sa vykonáva väzba a trest odňatia slobody, boli držané alebo umiestnené osoby len na základe rozhodnutia súdu alebo iného oprávneného štátneho orgánu,
b)	dozerá na to, aby sa v celách policajného zaistenia a v miestach, kde sa  vykonáva väzba a trest odňatia slobody, dodržiavali zákony a ostatné všeobecne záväzné predpisy, 
c)	vykonáva previerky zachovávania zákonnosti v celách policajného zaistenia a v miestach, kde sa vykonáva väzba a trest odňatia slobody,
d)	dozerá na to, aby sťažnosti a oznámenia osôb držaných v  celách policajného zaistenia a  v miestach, kde sa vykonáva väzba a trest odňatia slobody, sa bez meškania odoslali tým orgánom alebo činiteľom, ktorým sú adresované.

(5) Riaditeľ trestného odboru prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 14
Oddelenie závažnej kriminality

(1)	Oddelenie závažnej kriminality najmä plní úlohy pri zabezpečovaní ochrany finančných záujmov Európskej únie, a to najmä v oblasti riadenia, usmerňovania a kontroly činnosti podriadených prokuratúr pri vykonávaní dozoru nad dodržiavaním zákonnosti pred začatím trestného stíhania a v prípravnom konaní, ako aj v konaní pred súdom; to neplatí vo veciach, v ktorých koná Európska prokuratúra.

(2)	Oddelenie závažnej kriminality plní úlohy v oblasti riadenia, usmerňovania a kontroly činnosti podriadených prokuratúr aj pri vykonávaní dozoru nad dodržiavaním zákonnosti v predsúdnom konaní, pri účasti prokurátorov v konaní pred súdmi a  pri ďalších úkonoch súvisiacich s trestným konaním 
a)	vo veciach, predmetom ktorých je skutok právne kvalifikovaný ako trestný čin uvedený v prílohe č. 2,
b)	vo veciach, ktoré patrili do pôsobnosti Úradu špeciálnej prokuratúry podľa § 14 Trestného poriadku až do jeho zrušenia.

(3)	Oddelenie závažnej kriminality na  základe rozhodnutia generálneho prokurátora podľa § 51 zákona č. 153/2001 Z. z. o prokuratúre vykonáva v konkrétnych veciach uvedených v odsekoch 1 a 2 dozor nad dodržiavaním zákonnosti pred začatím trestného stíhania a v prípravnom konaní, trestne stíha osoby podozrivé zo spáchania trestných činov a  uplatňuje oprávnenia prokurátora v konaní pred súdom.

(4)	Oddelenie závažnej kriminality najmä
a)	riadi, usmerňuje a kontroluje činnosť podriadených prokuratúr pri vykonávaní dozoru nad dodržiavaním zákonnosti pred začatím trestného stíhania a v prípravnom konaní,
b)	plní úlohy nadriadeného orgánu prokuratúry vo veciach, v ktorých vykonávajú dozor nad dodržiavaním zákonnosti v postupe pred začatím trestného stíhania a v prípravnom trestnom konaní a uplatňujú prvostupňovú pôsobnosť prokurátora v trestnom konaní súdnom podriadení prokurátori,
c)	riadi, usmerňuje a kontroluje postup prokurátorov v konaní pred súdom o trestných veciach,
d)	vykonáva dozor nad dodržiavaním zákonnosti pred začatím trestného stíhania a v prípravnom konaní, 
e)	trestne stíha osoby podozrivé zo spáchania trestných činov,
f)	uplatňuje oprávnenia prokurátora v konaní pred Špecializovaným trestným súdom,
g)	uplatňuje oprávnenia prokurátora v konaní pred najvyšším súdom pri rozhodovaní o opravných prostriedkoch proti rozhodnutiam Špecializovaného trestného súdu,
h)	predkladá generálnemu prokurátorovi návrh na podanie dovolania alebo návrh podnetu na podanie dovolania ministrom spravodlivosti Slovenskej republiky v trestných veciach, ktoré patria do pôsobnosti Špecializovaného trestného súdu, ak zistí, že právoplatným rozhodnutím odvolacieho súdu alebo v konaní, ktoré mu predchádzalo, boli splnené dôvody a podmienky dovolania a zúčastňuje sa na konaní o dovolaní pred najvyšším súdom,
i)	uplatňuje oprávnenia prokurátora v konaní pred najvyšším súdom pri rozhodovaní o obnove konania,
j)	uplatňuje oprávnenia prokurátora v konaní pred najvyšším súdom aj v ďalších veciach podľa osobitného zákona,
k)	vypracúva oznámenie o pristihnutí a zadržaní sudcu ústavného súdu pri páchaní trestného činu, žiadosť o súhlas na vzatie do  väzby sudcu ústavného súdu; oznámenie o pristihnutí a zadržaní sudcu ústavného súdu pri páchaní trestného činu a žiadosť o súhlas na vzatie do väzby sudcu ústavného súdu predkladá generálnemu prokurátorovi; po podaní žiadosti zastupuje generálneho prokurátora v konaní pred ústavným súdom,
l)	poskytuje súčinnosť pri spracovaní stanovísk a vyjadrení predkladaných ústavnému súdu, zástupcovi Slovenskej republiky pred Európskym súdom pre ľudské práva a zástupcovi Slovenskej republiky v konaní pred Súdnym dvorom Európskej únie,
m)	vypracúva analýzu stavu zákonnosti a činnosti prokuratúry vo veciach patriacich do jeho pôsobnosti, 
n)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
o)	vyhodnocuje plnenie úloh vyplývajúcich z memoránd a dohôd o vzájomnej spolupráci generálnej prokuratúry s inými orgánmi a inštitúciami,
p)	v záujme jednotného uplatňovania zákonov a ostatných všeobecne záväzných právnych predpisov predkladá Komisii pre vydávanie záväzných stanovísk podnety na vydanie stanoviska generálneho prokurátora, 
q)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
r)	anonymizuje a prostredníctvom IS Patrícia odosiela na zverejnenie na webovom sídle generálnej prokuratúry právoplatné uznesenia prokurátora, ktorými sa skončilo trestné stíhanie proti určitej osobe a pokyny o odňatí veci podľa § 6 ods. 2 zákona č. 153/2001 Z. z. o prokuratúre,
s)	plní ďalšie úlohy, ktoré určí generálny prokurátor alebo prvý námestník generálneho prokurátora.

(5) Vedúci oddelenia závažnej kriminality prešetruje a vybavuje sťažnosti na prokurátorov a zamestnancov oddelenia závažnej kriminality.

Článok 15
Oddelenie európskych delegovaných prokurátorov

Oddelenie európskych delegovaných prokurátorov vo veciach patriacich do pôsobnosti Európskej prokuratúry 
a)	prostredníctvom európskych delegovaných prokurátorov vykonáva pôsobnosť Európskej prokuratúry na území Slovenskej republiky so sídlom v Bratislave,
b)	organizačne zabezpečuje  činnosť Európskej prokuratúry na území Slovenskej republiky a Európskej prokuratúre poskytuje administratívnu podporu pri výkone jej pôsobnosti na území Slovenskej republiky.

Článok 16
Medzinárodný odbor

(1) Medzinárodný odbor plní úlohy spojené s koordináciou postupu orgánov prokuratúry, polície, medzinárodných organizácií a justičných orgánov cudzích štátov a iných orgánov pri vybavovaní agendy právneho styku s cudzinou a justičnej spolupráce v trestných veciach na základe zásady vzájomného uznávania v rámci Európskej únie, podľa osobitných zákonov a medzinárodných vzťahov. V rozsahu svojej pôsobnosti usmerňuje, riadi, kontroluje činnosť podriadených prokuratúr a koordinuje stanoviská prokuratúry; tým nie je dotknutá pôsobnosť trestného odboru.

(2) Medzinárodný odbor najmä
a)	rozhoduje 
1.	o prevzatí trestného stíhania a o prijatí trestného oznámenia z cudziny; vo veciach priameho právneho styku na základe medzinárodnej zmluvy alebo osobitného zákona riadi, usmerňuje a kontroluje postup prokurátorov,
2.	o odovzdaní trestného stíhania a trestného oznámenia do cudziny a o podaní návrhu na odovzdanie trestného konania do cudziny,
3.	o prijatí žiadosti o právnu pomoc z cudziny; riadi, usmerňuje a kontroluje postup prokurátorov pri jej vybavovaní,
4.	o zaslaní žiadosti o právnu pomoc do cudziny; vo veciach priameho právneho styku na základe medzinárodnej zmluvy alebo osobitného zákona riadi, usmerňuje a kontroluje postup prokurátorov, 
5.	v prípravnom konaní o podaní návrhu Ministerstvu spravodlivosti Slovenskej republiky na dočasné prevzatie obvineného cudzinca alebo obvinenej osoby bez štátnej príslušnosti, ktorá sa nachádza vo väzbe alebo výkone trestu odňatia slobody na území cudzieho štátu na účely vykonania svedeckej výpovede alebo konfrontácie,
6.	o účasti cudzích orgánov na úkonoch trestného konania, vrátane konzulárnych orgánov pôsobiacich na území Slovenskej republiky, ak si generálna prokuratúra toto právo vyhradí, 
7.	o účasti prokurátorov na koordinačnom stretnutí v Eurojuste za podmienok upravených v osobitnom služobnom predpise) a o koordinácii koncepčných úloh na úkone právnej pomoci v cudzine,
b)	zabezpečuje spracovanie podkladov na uzatvorenie dohody o vytvorení spoločného vyšetrovacieho tímu a s tým súvisiace vyjadrenia,
c)	vyjadruje sa k subsidiárnej právomoci,
d)	prijíma žiadosti cudzích štátov alebo cudzích orgánov o vydanie osoby na trestné stíhanie alebo výkon trestu odňatia slobody do cudziny, riadi a usmerňuje postup orgánov činných v trestnom konaní v Slovenskej republike pri vybavovaní týchto žiadostí,
e)	zabezpečuje úlohy súvisiace s uplatňovaním zásady vzájomnosti na základe porovnateľnej žiadosti cudzieho štátu, ak nie je viazaný medzinárodnou zmluvou,
f)	udeľuje podriadeným prokuratúram predchádzajúci súhlas na podanie návrhu na vyžiadanie obvineného z cudziny, ak si to vyhradí,
g)	prijíma žiadosti cudzích štátov alebo cudzích orgánov o podanie informácie z registra trestov v rámci právnej pomoci,
h)	spolupracuje pri príprave právnych predpisov a medzinárodných zmlúv, ak tieto upravujú právny styk s cudzinou v trestných veciach alebo justičnú spoluprácu v trestných veciach na základe zásady vzájomného uznávania,
i)	zabezpečuje pre trestný odbor a oddelenie závažnej kriminality dožiadania o právnu pomoc a odovzdanie trestného stíhania a trestného oznámenia do cudziny,
j)	v záujme jednotného uplatňovania zákonov a ostatných všeobecne záväzných právnych predpisov predkladá Komisii pre vydávanie záväzných stanovísk podnety na vydanie stanoviska generálneho prokurátora,
k)	zabezpečuje spoluprácu prokuratúry s členskými štátmi Európskej únie v oblasti medzinárodnej justičnej spolupráce v trestných veciach, vrátane agendy súvisiacej s výkonom právomocí národného člena Slovenskej republiky v Eurojuste a koordinuje činnosť kontaktných bodov Európskej justičnej siete (EJN), kontaktných bodov Spoločných vyšetrovacích tímov (JIT) v rámci pôsobnosti prokuratúry, kontaktného bodu Európskej justičnej siete na boj proti počítačovej kriminalite (EJCN) a ďalších kontaktných bodov v rámci medzinárodnej integrácie prokuratúry,
l)	predbežne preskúmava záznamy vložené príslušnými orgánmi členských štátov Európskej únie do Schengenského informačného systému s cieľom zadržania a vydania osôb (§ 12 zákona č. 154/2010 Z. z. o európskom zatýkacom rozkaze v znení neskorších predpisov),
m)	vypracúva návrh plánu zahraničných stykov prokuratúry Slovenskej republiky na príslušný kalendárny rok a jeho vyhodnotenie, predkladá generálnemu prokurátorovi návrhy na schválenie zahraničných pracovných ciest a správy  zo zahraničných pracovných ciest, určuje ich obsahové náležitosti a sleduje a vedie ich evidenciu,
n)	koordinuje spoluprácu organizačných zložiek prokuratúry s prokuratúrami iných štátov a medzinárodnými organizáciami a inštitúciami, 
o)	v rozsahu svojej pôsobnosti riadi, usmerňuje a kontroluje činnosť podriadených prokuratúr a vykonáva previerky ich práce, 
p)	organizačne zabezpečuje a vykonáva previerky prác vo veciach patriacich do jeho pôsobnosti, vedie evidenciu záznamov a vyhodnotení o previerkach,
q)	pripravuje pre generálneho prokurátora návrh opatrení na odstránenie nedostatkov zistených pri previerke,
r)	v rozsahu svojej pôsobnosti vyhodnocuje plnenie úloh vyplývajúcich z memoránd a dohôd o vzájomnej spolupráci generálnej prokuratúry s inými orgánmi a inštitúciami,
s)	vypracúva analýzu stavu zákonnosti a činnosti prokuratúry vo veciach patriacich do jeho pôsobnosti, 
t)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
u)	vo veciach patriacich do jeho pôsobnosti poskytuje súčinnosť pri spracovaní stanovísk a vyjadrení predkladaných ústavnému súdu, zástupcovi Slovenskej republiky pred Európskym súdom pre ľudské práva a zástupcovi Slovenskej republiky v konaní pred Súdnym dvorom Európskej únie, 
v)	zabezpečuje prekladateľské práce a tlmočnícke práce v rozsahu jazykov, ktoré sú obsahom pracovnej náplne prekladateľov-tlmočníkov medzinárodného odboru, 
w)	zaujíma stanoviská a pripomienky k návrhom zákonov, medzinárodných zmlúv a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní, 
x)	koordinuje úlohy vyplývajúce pre rezort prokuratúry v oblasti krízového manažmentu mimo územia Slovenskej republiky podľa osobitného zákona,
y)	koordinuje a personálne zabezpečuje spoluprácu s orgánmi a organizačnými zložkami Európskej únie, Organizácie Spojených národov, Rady Európy a ďalšími medzinárodnými organizáciami a inštitúciami a plnenie úloh vyplývajúcich z členstva v nich, a to najmä
1.	účasťou prokurátorov na práci v orgánoch, vo výboroch a pracovných skupinách týchto organizácií a inštitúcií,
2.	vypracovaním stanovísk prokuratúry k monitorovacím a hodnotiacim dokumentom týchto organizácií a inštitúcií, návrhu opatrení a koordináciou spracovania podkladov organizačnými zložkami prokuratúry, 
3.	vypracovaním stanovísk prokuratúry a odpovedí na dotazníky a koordináciou spracovania podkladov organizačnými zložkami prokuratúry,
4.	účasťou prokurátorov na aktivitách Európskej únie v oblasti spravodlivosti a vnútorných vecí,
5.	spoluprácou s inými štátnymi orgánmi Slovenskej republiky, predovšetkým s Ministerstvom spravodlivosti Slovenskej republiky, Ministerstvom vnútra Slovenskej republiky a Ministerstvom zahraničných vecí a európskych záležitostí Slovenskej republiky v tejto oblasti,
6.	účasťou a zastupovaním záujmov prokuratúry na aktivitách Európskej únie a štátnych orgánov Slovenskej republiky týkajúcich sa projektov spoločnej bezpečnostnej a obrannej politiky Európskej únie v civilnej oblasti „právneho štátu“, podieľaním sa na príprave prokurátorov a účasťou na misiách civilného krízového manažmentu,
7.	súčinnosťou pri plnení úloh vyplývajúcich pre rezort prokuratúry v oblasti civilného krízového manažmentu mimo územia Slovenskej republiky podľa osobitného zákona v oblasti súvisiacej komunikácie s orgánmi Európskej únie a medzinárodných organizácií, 
8.	navrhovaním štatistických ukazovateľov vo vzťahu k plneniu záväzkov Slovenskej republiky vyplývajúcim z členstva v medzinárodných organizáciách alebo iných medzinárodných záväzkov v rozsahu svojej pôsobnosti,
z)	koordinuje a predkladá generálnemu prokurátorovi návrhy na schválenie nominácie prokurátorov na zastupovanie prokuratúry v medzinárodných orgánoch, komisiách a v pracovných skupinách a vedie ich evidenciu,
aa)	určuje zásady špecializácie v oblasti medzinárodnej justičnej spolupráce v trestných veciach, 
bb)	poskytuje súčinnosť ostatným organizačným zložkám prokuratúry v konkrétnych trestných veciach v pôsobnosti medzinárodného odboru v súvislosti s konaním o zrušení právoplatných rozhodnutí v prípravnom konaní a o dovolaní podľa osobitného zákona,
cc)	poskytuje súčinnosť ostatným organizačným zložkám prokuratúry pri príprave projektov a seminárov podľa dohôd o spolupráci uzavretých generálnym prokurátorom so zahraničnými prokuratúrami a inými inštitúciami,
dd)	plní ďalšie úlohy, ktoré určí generálny prokurátor a prvý námestník generálneho prokurátora. 

(3) Ak pri svojej činnosti zistí, že právoplatným rozhodnutím prokurátora alebo policajta vydaným v prípravnom konaní alebo v konaní, ktoré mu predchádzalo, bol porušený zákon, postúpi svoje zistenia trestnému odboru. 

(1)	Riaditeľ medzinárodného odboru prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 17
Netrestný odbor

(1)	Netrestný odbor plní úlohy
a)	spojené s dozorom nad dodržiavaním zákonov a ostatných všeobecne záväzných právnych predpisov orgánmi verejnej správy,
b)	spojené s činnosťou prokurátora v civilnom procese a správnom súdnom procese,
c)	pri vykonávaní dozoru nad dodržiavaním zákonov a ostatných všeobecne záväzných právnych predpisov v miestach, kde sa vykonáva ochranné liečenie a liečenie nariadené súdom, ochranná výchova a ústavná výchova nariadená súdom, v azylových zariadeniach a v zariadeniach, v ktorých je štátny príslušník tretej krajiny umiestnený na základe rozhodnutia o zaistení podľa osobitného zákona,
d)	spojené so zabezpečením právneho zastupovania generálnej prokuratúry pred súdmi a inými orgánmi,
e)	v oblasti slobodného prístupu k informáciám.

(2)	Netrestný odbor najmä
a)	v rozsahu svojej pôsobnosti riadi a kontroluje činnosť jednotlivých prokuratúr a pripravuje podklady a návrhy na zameranie prokurátorskej činnosti v netrestnej oblasti,
b)	v rozsahu svojej pôsobnosti riadi, usmerňuje a kontroluje činnosť podriadených prokuratúr a vykonáva previerky ich práce, 
c)	pripravuje pre generálneho prokurátora návrh opatrení na odstránenie nedostatkov zistených pri previerke,
d)	v rozsahu svojej pôsobnosti vyhodnocuje plnenie úloh vyplývajúcich z memoránd a dohôd o  vzájomnej spolupráci generálnej prokuratúry s inými orgánmi a inštitúciami,
e)	vypracúva a predkladá generálnemu prokurátorovi návrhy týkajúce sa pôsobnosti podľa Správneho súdneho poriadku a po podaní návrhu zastupuje generálneho prokurátora v konaní pred Najvyšším správnym súdom Slovenskej republiky (ďalej len „najvyšší správny súd“),
f)	v záujme jednotného uplatňovania zákonov a ostatných všeobecne záväzných právnych predpisov predkladá Komisii pre vydávanie záväzných stanovísk podnety na vydanie stanoviska generálneho prokurátora v netrestnej oblasti,
g)	na základe poznatkov z aplikačnej praxe vypracúva pre generálneho prokurátora podnety na zaujatie stanoviska na zabezpečenie jednotného výkladu zákona pre najvyšší súd, ak ide o rozhodovaciu činnosť občianskoprávneho kolégia alebo  obchodnoprávneho kolégia, a pre najvyšší správny súd, 
h)	pripravuje pripomienky a stanoviská k materiálom, ktoré sú predmetom rokovania občianskoprávneho kolégia a obchodnoprávneho kolégia najvyššieho súdu a pléna najvyššieho správneho súdu a zúčastňuje sa na ich zasadnutiach,
i)	vypracúva analýzu stavu zákonnosti a činnosti prokuratúry vo veciach patriacich do jeho pôsobnosti,
j)	vypracúva podklady do správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
k)	podieľa sa na tvorbe služobných predpisov,
l)	vypracúva podklady do plánu odbornej prípravy a vzdelávania za netrestný úsek a zabezpečuje ich plnenie na netrestnom úseku; podľa plánu odbornej prípravy a vzdelávania zvoláva a zabezpečuje pracovné porady prokurátorov-špecialistov pre netrestnú oblasť,
m)	vedie evidenciu prokurátorov-špecialistov a prokurátorov-náhradníkov, ktorí sú poverení vybavovaním agendy v netrestnej oblasti,
n)	riadi, usmerňuje a kontroluje postup prokurátorov pri vykonávaní dozoru nad dodržiavaním zákonnosti v miestach, kde sa vykonáva ochranné liečenie a liečenie nariadené súdom, ochranná výchova a ústavná výchova nariadená súdom, v azylových zariadeniach a v zariadeniach, v ktorých je štátny príslušník tretej krajiny umiestnený na základe rozhodnutia o zaistení podľa osobitného zákona, 
o)	plní ďalšie úlohy, ktoré určí generálny prokurátor a námestník generálneho prokurátora.

(3)	Netrestný odbor v rámci dozoru prokurátora v oblasti verejnej správy najmä
a)	vykonáva dozor nad dodržiavaním zákonov a ostatných všeobecne záväzných právnych predpisov ministerstvami, ostatnými ústrednými orgánmi štátnej správy a orgánmi, ktorých pôsobnosť presahuje obvod krajskej prokuratúry; ak generálny prokurátor nerozhodne inak, vypracúva a predkladá návrhy opatrení podľa osobitných predpisov,
b)	riadi, metodicky usmerňuje a kontroluje vykonávanie dozoru nad dodržiavaním zákonov a ostatných všeobecne záväzných právnych predpisov orgánmi verejnej správy na podriadených prokuratúrach,
c)	zabezpečuje jednotné uplatňovanie metodiky výkonu dozoru nad dodržiavaním zákonov a ostatných všeobecne záväzných právnych predpisov orgánmi verejnej správy a v mene generálneho prokurátora vybavuje opakované podnety v týchto veciach,
d)	vypracúva a predkladá generálnemu prokurátorovi návrhy týkajúce sa pôsobnosti podľa Správneho súdneho poriadku a po podaní návrhu zastupuje generálneho prokurátora v konaní pred najvyšším súdom,
e)	plní ďalšie úlohy, ktoré určí generálny prokurátor a námestník generálneho prokurátora.

(4)	Netrestný odbor v rámci pôsobnosti prokurátora v civilnom procese najmä
a)	riadi a metodicky usmerňuje činnosti jednotlivých prokuratúr pri plnení úloh, ktorými je prokurátor poverený v civilnom procese a správnom súdnom procese a v mene generálneho prokurátora vybavuje opakované podnety v týchto veciach,
b)	v mene generálneho prokurátora vybavuje podnety (opakované podnety) na podanie dovolania generálneho prokurátora podľa § 458 Civilného sporového poriadku a podľa § 78 Civilného mimosporového poriadku,
c)	vypracúva návrhy dovolaní generálneho prokurátora a zúčastňuje sa pojednávaní pred najvyšším súdom v týchto veciach, 
d)	v spolupráci s Národnou kriminálnou agentúrou Prezídia Policajného zboru, finančnou spravodajskou jednotkou zabezpečuje plnenie úloh prokuratúry podľa zákona č. 101/2010 Z. z. o preukazovaní pôvodu majetku a vedie evidenciu prokurátorov určených na vybavovanie týchto vecí; koordinuje a metodicky usmerňuje podriadené prokuratúry pri uplatňovaní zákona č. 101/2010 Z. z. o preukazovaní pôvodu majetku,
e)	plní ďalšie úlohy, ktoré určí generálny prokurátor a  námestník generálneho prokurátora.

(5) Netrestný odbor v rámci úloh spojených so zabezpečením právneho zastupovania generálnej prokuratúry pred súdmi a inými orgánmi najmä
a)	koná za generálnu prokuratúru vo veciach podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov,
b)	zabezpečuje a vykonáva právne zastupovanie generálnej prokuratúry pred súdmi a inými orgánmi,
c)	plní ďalšie úlohy, ktoré určí generálny prokurátor a námestník generálneho prokurátora.

(6) Netrestný odbor v rámci úloh v oblasti slobodného prístupu k informáciám najmä
a)	vedie centrálnu evidenciu žiadostí o sprístupnenie informácií na generálnej prokuratúre, vybavuje žiadosti o sprístupnenie informácií, rozhoduje o odvolaní proti rozhodnutiu krajskej prokuratúry o nevyhovení a o odmietnutí žiadosti o sprístupnenie informácií,
b)	pripravuje pre generálneho prokurátora podklady pre rozhodnutie o rozklade proti rozhodnutiu o nevyhovení žiadosti o sprístupnenie informácií,
c)	plní ďalšie úlohy, ktoré určí generálny prokurátor a námestník generálneho prokurátora.

(7)	Riaditeľ netrestného odboru prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 18
Odbor legislatívy, stratégie a ústavného práva

(1)	Odbor legislatívy, stratégie  a  ústavného práva plní úlohy v oblasti 
a)	legislatívy, 
b)	stratégie a analytických činností, 
c)	ústavného práva a ochrany ľudských práv.

(2)	Odbor legislatívy, stratégie a ústavného práva  v oblasti legislatívy najmä
a)	vypracúva návrhy zákonov a predbežné informácie o pripravovaných návrhoch právnych predpisov týkajúce sa prokuratúry, prokurátorov, právnych čakateľov prokuratúry, asistentov prokurátorov a zamestnancov prokuratúry,
b)	pripravuje legislatívne materiály, ktoré predkladá generálny prokurátor na schôdze Národnej rady Slovenskej republiky a jej výborov, na rokovania vlády Slovenskej republiky, Legislatívnej rady vlády Slovenskej republiky a na rokovania ostatných poradných orgánov vlády Slovenskej republiky a zúčastňuje sa na ich prerokovaní v legislatívnom procese,
c)	zúčastňuje sa na rokovaní Legislatívnej rady vlády Slovenskej republiky, vlády Slovenskej republiky a výborov Národnej rady Slovenskej republiky vo veciach legislatívnych návrhov, ktorých predkladateľom je generálny prokurátor,
d)	pripravuje podnety na prijatie zákonov, ich zmeny a doplnenia, ktoré predkladá Národnej rade Slovenskej republiky a vláde Slovenskej republiky generálny prokurátor,
e)	koordinuje prípravu čiastkových stanovísk a pripomienok generálnej prokuratúry k návrhom zákonov a ostatných všeobecne záväzných právnych predpisov v pripomienkovom konaní, 
f)	vypracúva stanoviská a pripomienky generálnej prokuratúry k návrhom zákonov a ostatných všeobecne záväzných právnych predpisov v  pripomienkovom konaní a prostredníctvom elektronického systému tvorby právnych predpisov Slov-lex ich zasiela do legislatívneho procesu,
g)	zabezpečuje účasť zástupcov generálnej prokuratúry na medzirezortných poradách zvolávaných na prerokúvanie uplatnených pripomienok,
h)	pripravuje materiály pre generálneho prokurátora na rozporové konania v legislatívnom procese a zúčastňuje sa rozporových konaní na všetkých stupňoch,
i)	podieľa sa na legislatívnej činnosti účasťou v medzirezortných pracovných skupinách; k účasti v medzirezortnej pracovnej skupine môže prizvať zástupcu vecne príslušnej organizačnej zložky,
j)	posudzuje návrhy medzinárodných zmlúv a predbežné stanoviská k právne záväzným aktom Európskej únie, 
k)	podieľa sa na tvorbe služobných predpisov, 
l)	vykonáva konečnú legislatívno-technickú a jazykovú úpravu služobných predpisov a zabezpečuje ich rozosielanie,
m)	vedie Zbierku služobných predpisov generálneho prokurátora Slovenskej republiky, Evidenciu záväzných stanovísk generálneho prokurátora Slovenskej republiky a evidenciu právnych aktov a organizačných aktov generálneho prokurátora, ktoré sa uverejňujú v Zbierke zákonov Slovenskej republiky, 
n)	zabezpečuje uverejňovanie právnych aktov a organizačných aktov generálneho prokurátora v Zbierke zákonov Slovenskej republiky,
o)	vypracúva podklady za oblasť legislatívy do správy generálneho prokurátora o činnosti prokuratúry predkladanej Národnej rade Slovenskej republiky,
p)	plní ďalšie úlohy, ktoré určí generálny prokurátor a námestník generálneho prokurátora.

(3)	Odbor legislatívy, stratégie a ústavného práva v oblasti stratégie a analytických  činností najmä
a)	pripravuje koncepčné, metodické a analytické materiály týkajúce sa riadiacej a kontrolnej činnosti generálneho prokurátora,
b)	pripravuje koncepčné a metodické materiály týkajúce sa realizácie trestnej politiky v podmienkach prokuratúry,
c)	zhromažďuje podklady a vypracúva správu generálneho prokurátora o činnosti prokuratúry predkladanú Národnej rade Slovenskej republiky, ktorá obsahuje poznatky o stave zákonnosti a štatistické údaje o činnosti jednotlivých prokuratúr, 
d)	zabezpečuje predloženie správy generálneho prokurátora o činnosti prokuratúry do Národnej rady Slovenskej republiky,
e)	organizačne zabezpečuje a koordinuje vypracúvanie analýz stavu zákonnosti a činnosti prokuratúry, 
f)	zhromažďuje poznatky o účinnosti trestnej legislatívy, prejavoch a príčinách kriminality a súvisiacich sociálno-patologických javov, 
g)	podieľa sa na príprave a realizácii opatrení zameraných na prevenciu kriminality,
h)	vykonáva analytickú činnosť v oblasti trestného práva a kriminológie, viktimológie a penológie,
i)	pripravuje memorandá a  dohody o vzájomnej spolupráci generálnej prokuratúry s inými orgánmi a inštitúciami  a  v súčinnosti s organizačnými zložkami generálnej prokuratúry vyhodnocuje ich plnenie,
j)	predkladá Komisii pre vydávanie záväzných stanovísk podnety na vydanie stanoviska generálneho prokurátora v záujme jednotného uplatňovania zákonov a ostatných všeobecne záväzných právnych predpisov, 
k)	administratívne a organizačne zabezpečuje úlohy súvisiace s činnosťou Komisie pre vydávanie záväzných stanovísk,
l)	plní ďalšie úlohy, ktoré určí generálny prokurátor a námestník generálneho prokurátora.

(4)	Odbor legislatívy, stratégie a ústavného práva v oblasti ústavného práva a ochrany ľudských práv najmä 
a)	vypracúva a predkladá generálnemu prokurátorovi návrhy na začatie konania pred ústavným súdom o súlade všeobecne záväzných právnych predpisov podľa čl. 125 ods. 1 Ústavy Slovenskej republiky (ďalej len „ústava“) a zastupuje generálneho prokurátora v konaní pred ústavným súdom,
b)	vypracúva stanoviská generálneho prokurátora k návrhom na začatie konania o súlade právnych predpisov podľa čl. 125 ústavy podaných iným oprávneným subjektom, ak ústavný súd pred rozhodnutím vo veci samej požiada o stanovisko generálneho prokurátora, a zastupuje generálneho prokurátora v konaní pred  ústavným súdom,
c)	vypracúva stanoviská generálneho prokurátora k návrhom na začatie konania o súlade medzinárodných zmlúv podľa čl. 125a ústavy, ak ústavný súd pred  rozhodnutím vo veci samej požiada o stanovisko generálneho prokurátora,
d)	vypracúva a predkladá generálnemu prokurátorovi ústavné sťažnosti podľa čl. 127 ústavy a zastupuje generálneho prokurátora v konaní pred ústavným súdom, 
e)	vypracúva vyjadrenia k ústavným sťažnostiam podľa čl. 127 ústavy podaných iným oprávneným subjektom, ak ústavný súd požiada o vyjadrenie generálneho prokurátora, a zastupuje generálneho prokurátora v konaní pred ústavným súdom,
f)	vypracúva a predkladá generálnemu prokurátorovi návrhy na začatie konania pred ústavným súdom o výklad ústavy alebo ústavných zákonov podľa čl. 128 ústavy a zastupuje generálneho prokurátora v konaní pred ústavným súdom,
g)	vypracúva a predkladá generálnemu prokurátorovi návrhy na začatie konania pred ústavným súdom o ústavnosti a zákonnosti volieb prezidenta Slovenskej republiky podľa čl. 129 ods. 2 ústavy a zastupuje generálneho prokurátora v konaní pred ústavným súdom,
h)	vypracúva a predkladá generálnemu prokurátorovi sťažnosti proti výsledku referenda podľa čl. 129 ods. 3 ústavy a zastupuje generálneho prokurátora v konaní pred ústavným súdom,
i)	vypracúva a predkladá generálnemu prokurátorovi návrhy na preskúmanie rozhodnutia o rozpustení alebo pozastavení činnosti politickej strany alebo politického hnutia podľa čl. 129 ods. 4 ústavy a zastupuje generálneho prokurátora v konaní pred ústavným súdom,
j)	vypracúva stanoviská generálneho prokurátora k návrhom na začatie konania na preskúmanie rozhodnutia o rozpustení alebo pozastavení činnosti politickej strany alebo politického hnutia podaným podľa čl. 129 ods. 4 ústavy iným oprávneným subjektom, ak ústavný súd pred rozhodnutím vo veci požiada o stanovisko generálneho prokurátora, a zastupuje generálneho prokurátora v konaní pred ústavným súdom,
k)	vypracúva a predkladá generálnemu prokurátorovi návrhy na začatie konania na vyhlásenie rozhodnutia podľa čl. 105 ods. 2 ústavy, že funkcia prezidenta sa  uvoľnila, a zastupuje generálneho prokurátora v konaní pred ústavným súdom,
l)	vypracúva a predkladá generálnemu prokurátorovi návrhy na začatie konania o súlade rozhodnutia o vyhlásení výnimočného stavu alebo núdzového stavu a ďalších na neho nadväzujúcich rozhodnutí podľa čl. 129 ods. 6 ústavy a zastupuje generálneho prokurátora v konaní pred ústavným súdom,
m)	vypracúva a predkladá generálnemu prokurátorovi návrhy na začatie konania o neplatnosti právnych predpisov podľa čl. 152 ods. 3 ústavy a zastupuje generálneho prokurátora v konaní pred ústavným súdom,
n)	vypracúva stanoviská generálneho prokurátora k návrhom na začatie konania o neplatnosti právnych predpisov podľa čl. 152 ods. 3 ústavy podaných iným oprávneným subjektom, ak ústavný súd pred rozhodnutím vo veci samej požiada o stanovisko generálneho prokurátora, a zastupuje generálneho prokurátora v konaní pred ústavným súdom,
o)	pravidelne predkladá generálnemu prokurátorovi informáciu o aktuálnych konaniach na ústavnom súde vo veciach týkajúcich sa prokuratúry a najvyššieho súdu, 
p)	vypracúva vyjadrenia pre zástupcu Slovenskej republiky pred Európskym súdom pre ľudské práva, ak zástupca požiada o vyjadrenie generálnu prokuratúru, 
q)	vypracúva vyjadrenia k stanoviskám Slovenskej republiky pre Európsky súd pre ľudské práva a k individuálnym sťažnostiam proti Slovenskej republike, ktoré prijali medzinárodné mechanizmy systému OSN k prijatým sťažnostiam, 
r)	vypracúva vyjadrenia k žiadostiam zástupcu Slovenskej republiky v konaní pred  Súdnym dvorom Európskej únie, 
s)	vedie evidenciu nálezov ústavného súdu vydaných podľa čl. 125 ústavy týkajúcich sa činnosti prokuratúry, 
t)	vedie evidenciu ústavných sťažností fyzických osôb a právnických osôb podľa čl. 127 ústavy týkajúcich sa činnosti prokuratúry, 
u)	vedie evidenciu rozhodnutí Európskeho súdu pre ľudské práva o porušení Dohovoru o ochrane ľudských práv a základných slobôd týkajúcich sa činnosti prokuratúry,
v)	vedie zbierku prejudiciálnych konaní týkajúcich sa činnosti prokuratúry, 
w)	riadi, usmerňuje a koordinuje činnosť podriadených prokuratúr vo veciach ústavných sťažností podaných podľa čl. 127 ústavy, 
x)	riadi, usmerňuje a koordinuje činnosť podriadených prokuratúr v konaní o sťažnostiach prijatých Európskym súdom pre ľudské práva voči Slovenskej republike a v prejudiciálnych konaniach, ak vypracúva vyjadrenie pre zástupcu Slovenskej republiky pred Európskym súdom pre ľudské práva, zástupcu Slovenskej republiky v  konaní pred Súdnym dvorom Európskej únie alebo iné orgány,
y)	vypracúva podklady za oblasť ústavného práva do správy generálneho prokurátora o činnosti prokuratúry predkladanej Národnej rade Slovenskej republiky,
z)	plní ďalšie úlohy, ktoré určí generálny prokurátor a námestník generálneho prokurátora.

(5)	Riaditeľ odboru legislatívy, stratégie a ústavného práva prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 19
Ekonomický odbor

(1) Ekonomický odbor plní úlohy pri rozpočtovom, finančnom a materiálovom zabezpečení činnosti prokuratúry a v oblasti finančnej kontroly. 

(2) Ekonomický odbor na úseku rozpočtu a verejného obstarávania najmä
a)	zabezpečuje úlohy v mzdovej oblasti a na úseku cestovných náhrad,
b)	zabezpečuje styk s Ministerstvom financií Slovenskej republiky pri plnení úloh vyplývajúcich zo zavedenia systému Štátnej pokladnice, programového rozpočtovania a ďalších úloh v oblasti financovania činnosti prokuratúry,
c)	metodicky riadi a usmerňuje realizáciu systému Štátnej pokladnice v riadených rozpočtových organizáciách,
d)	vypracúva návrh rozpočtu kapitoly prokuratúry a koordinuje účasť riadených rozpočtových organizácií na zostavení tohto rozpočtu návrh rozpočtu predkladá Ministerstvu financií Slovenskej republiky a príslušnému orgánu Národnej rady Slovenskej republiky,
e)	rozpisuje schválené záväzné ukazovatele kapitoly na vlastné rozpočtové hospodárenie a pre riadené rozpočtové organizácie,
f)	pripravuje podklady k rozpočtovým opatreniam, ktorými sa menia záväzné ukazovatele rozpočtu a po schválení ich predkladá prostredníctvom rozpočtového informačného systému Ministerstvu financií Slovenskej republiky,
g)	vykonáva vlastné rozpočtové opatrenia, ktorými sa nemenia záväzné ukazovatele rozpočtu a ich vykonanie oznamuje Ministerstvu financií Slovenskej republiky, 
h)	vypracúva informácie o plnení príjmov a čerpaní výdavkov a iné údaje vyžiadané Ministerstvom financií Slovenskej republiky, 
i)	vypracúva prehľad o rozpočtových opatreniach za celú rozpočtovú kapitolu,
j)	vypracúva návrh záverečného účtu rozpočtovej kapitoly a koordinuje účasť riadených rozpočtových organizácií na zostavení tohto návrhu, ktorý predkladá Ministerstvu financií Slovenskej republiky a príslušnému orgánu Národnej rady Slovenskej republiky,
k)	zverejňuje záväzné ukazovatele a limity rozpočtu rozpočtovej kapitoly na príslušný rozpočtový rok,
l)	zabezpečuje verejné obstarávanie tovarov, prác a služieb na generálnej prokuratúre, 
m)	zverejňuje povinne zverejňované zmluvy uzatvorené generálnou prokuratúrou v Centrálnom registri zmlúv vedenom na Úrade vlády Slovenskej republiky a na webovom sídle generálnej prokuratúry, 
n)	zabezpečuje opravu zrejmých nesprávnych údajov v zmluve zverejnenej v Centrálnom registri zmlúv vedenom na Úrade vlády Slovenskej republiky a opravu nesprávnych údajov o objednávke tovarov, služieb a prác a o faktúre za tovary, služby a práce zverejnených na webovom sídle generálnej prokuratúry, 
o)	zverejňuje údaje o objednávke tovarov, služieb a prác a údajov o faktúre za tovary, služby a práce na webovom sídle generálnej prokuratúry,
p)	navrhuje spôsob využitia sociálneho fondu,
q)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
r)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo  veciach patriacich do jeho pôsobnosti,
s)	v rozsahu svojej pôsobnosti riadi a kontroluje činnosť podriadených prokuratúr,
t)	riadi a zabezpečuje autoprevádzku, vyhodnocuje náklady na prevádzku a navrhuje obnovovanie autoparku,
u)	plní ďalšie úlohy, ktoré určí generálny prokurátor a námestník generálneho prokurátora.

(3) Ekonomický odbor na úseku financovania a kontroly najmä 
a)	vypracúva súhrnné finančné a účtovné výkazy, vedie účtovnú evidenciu, mzdovú agendu, ekonomickú štatistiku a pokladničnú agendu, vykonáva platobný styk s bankou a zabezpečuje úhradu finančných prostriedkov z eurofondov,
b)	na základe požiadavky kancelárie generálneho prokurátora a medzinárodného odboru finančne a technicky zabezpečuje zahraničné pracovné cesty  vrátane agendy spojenej s pasovými a vízovými povinnosťami pri zahraničných pracovných cestách,
c)	uhrádza náklady súvisiace s prehlbovaním a zvyšovaním kvalifikácie,
d)	vykonáva agendu nemocenského poistenia a štátnych dávok pre prokurátorov a zamestnancov generálnej prokuratúry, vo veciach nemocenského zabezpečenia koná a rozhoduje o náležitostiach prokurátorov generálnej prokuratúry a krajských prokurátorov a o odvolaní, ktoré bolo podané proti rozhodnutiu krajskej prokuratúry, na požiadanie poskytuje záväzné podklady a spoluprácu pre konanie a rozhodovanie o osobitných nárokoch súvisiacich so zánikom služobného pomeru prokurátora a dôchodkovým zabezpečením prokurátora príslušným organizačným zložkám generálnej prokuratúry,
e)	spracúva ročnú správu o záverečnom hodnotení dokončených stavieb, ktorú predkladá Ministerstvu financií Slovenskej republiky,
f)	vykonáva základnú finančnú kontrolu a finančnú kontrolu na mieste zameranú na hospodárenie s rozpočtovými prostriedkami a prostriedkami Európskej únie,
g)	zabezpečuje vyplatenie náhrady škody a nemajetkovej ujmy vrátane príslušenstva a trov konania, vyčísluje trovy konania vzniknuté na generálnej prokuratúre a vypočítava úroky z omeškania,
h)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
i)	v rozsahu svojej pôsobnosti riadi a kontroluje činnosť podriadených prokuratúr a plní ďalšie úlohy, ktoré určí generálny prokurátor a námestník generálneho prokurátora. 

(4)	Ekonomický odbor na úseku hospodárskej správy najmä
a)	zabezpečuje hospodárenie s majetkom štátu určeným na plnenie úloh prokuratúry a vedie operatívnu evidenciu majetku,
b)	vykonáva agendu správy a ochrany budov generálnej prokuratúry, 
c)	vedie sklad materiálových zásob na generálnej prokuratúre, 
d)	zabezpečuje plnenie úloh na úseku ochrany pred požiarmi,
e)	zabezpečuje a vykonáva agendu bezpečnosti a ochrany zdravia pri práci, pracovného prostredia a životného prostredia,
f)	podieľa sa na materiálnom zabezpečení zahraničných služobných ciest,
g)	zabezpečuje prevádzku a poskytovanie ubytovacích služieb v ubytovacích priestoroch generálnej prokuratúry na Kvetnej ul. 13 v Bratislave,
h)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
i)	v rozsahu svojej pôsobnosti riadi a kontroluje činnosť podriadených prokuratúr a plní ďalšie úlohy, ktoré určí generálny prokurátor a námestník generálneho prokurátora. 

(5)	Riaditeľ ekonomického odboru prešetruje a vybavuje sťažnosti na zamestnancov, ktorí sú v jeho riadiacej pôsobnosti.

Článok 20
Register trestov

(1) Register trestov plní úlohy pri získavaní, zhromažďovaní, spracúvaní a výmene údajov, uschovávaní a poskytovaní informácií o osobách právoplatne odsúdených súdmi v trestnom konaní, ako aj o osobách, proti ktorým bolo prokurátormi alebo súdmi právoplatne podmienečne zastavené trestné stíhanie. Súčasťou registra trestov sú aj informácie o zmieroch schválených v trestnom konaní. Register trestov realizuje činnosti na účely trestného konania, civilného procesu, správneho súdneho procesu alebo správneho konania, ochrany a bezpečnosti štátu a osvedčovania bezúhonnosti a spoľahlivosti osoby.

(2) Register trestov plní úlohy ústredného orgánu pre výmenu informácií o odsúdeniach a ostatných súvisiacich rozhodnutiach s inými členskými štátmi Európskej únie. 

(3) Register trestov najmä
a)	vedie evidenciu trestných listov a správ k trestným listom o každej osobe právoplatne odsúdenej súdom,
b)	vedie evidenciu správ o osobe, proti ktorej bolo právoplatným rozhodnutím prokurátora alebo súdu podmienečne zastavené trestné stíhanie,
c)	vedie evidenciu správ o právoplatnom rozhodnutí súdu alebo právoplatnom rozhodnutí prokurátora o schválení zmieru,
d)	vedie v určených prípadoch evidenciu právoplatných odsúdení občanov cudzozemskými súdmi, 
e)	vydáva výpisy z registra trestov, 
f)	vydáva odpisy registra trestov, 
g)	vydáva zoznam právoplatne odsúdených právnických osôb,
h)	vydáva výpis z registra trestov s viacjazyčným štandardným formulárom v zmysle nariadenia IMI,
i)	podáva žiadosti a vydáva odpovede na žiadosti o informácie z registrov trestov iných členských štátov Európskej únie,
j)	spracúva a vybavuje dožiadania, žiadosti o výpisy z registra trestov a žiadosti o odpisy registra trestov, informácie a sťažnosti od osôb a orgánov, spracúva požiadavky na zosúladenie evidencie na vnútroštátnej a Európskej úrovni,
k)	zabezpečuje koncepčné úlohy registra trestov a zabezpečuje projektové práce, programátorské práce a údržbu informačného systému registra trestov, 
l)	spolupracuje s orgánmi Európskej únie, členskými štátmi Európskej únie a agentúrou eu-LISA, ako aj s ďalšími subjektmi v rámci medzinárodnej spolupráce pri výmene údajov o odsúdeniach a ďalších súvisiacich rozhodnutiach,
m)	zabezpečuje správu a prevádzku informačných technológií pre informačný systém registra trestov,
n)	zabezpečuje správne činnosti, technickú realizáciu a prevádzku elektronických služieb informačného systému registra trestov,
o)	prevádzkuje Európsky informačný systém registra trestov (ECRIS) pre výmenu údajov medzi ústrednými orgánmi štátov Európskej únie a zabezpečuje plnenie legislatívnych a technických úloh súvisiacich s riešením problematiky štátnych príslušníkov tretích krajín a osôb bez štátnej príslušnosti (Third country nationals – TCN),
p)	v rámci údržby zabezpečuje správu vzdialených používateľov, správu helpdesku registra trestov a prostredníctvom nástrojov SLA (JIRA) oznamuje požiadavky na údržbu informačného systému registra trestov generálnej prokuratúry,
q)	vykonáva elektronické overovanie údajov voči zdrojovým registrom,
r)	realizuje činnosti za účelom zabezpečenia ochrany osobných údajov vzhľadom na citlivé osobné údaje, ktoré sú obsahom jeho evidencie,
s)	vytvára a spracúva metodické usmernenia pre činnosť registra trestov,
t)	vytvára neautorizované preklady materiálov orgánov Európskej únie a členských štátov Európskej únie a subjektov, ktoré zabezpečujú realizáciu projektov s celoeurópskym významom,
u)	vedie štatistiku činnosti registra trestov,
v)	plní úlohy v oblasti archivácie dokumentov, mikrofilmovej archivácie a indexácie dokumentov, prevádzkuje úschovňu dokumentácie,
w)	plní úlohy v oblasti plánovania úloh a registratúry, vrátane vedenia osobitnej evidencie pečiatok,
x)	plní úlohy podateľne registra trestov, podateľne pre verejnosť a prevádzkuje samostatný e-Desk, 
y)	vedie evidenciu osôb určených oprávnenými orgánmi na účely podania žiadosti o odpis registra trestov a jeho prevzatia,
z)	zabezpečuje realizáciu nahliadnutia do odpisu registra trestov pre oprávnené osoby, 
aa)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
bb)	pripravuje podklady pre plán kapitálových výdavkov za register trestov na požadované obdobie,
cc)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky vo veciach patriacich do jeho pôsobnosti,
dd)	 realizuje ďalšie činnosti podľa zákona č. 192/2023 Z. z. o registri trestov a o zmene a doplnení niektorých zákonov v znení neskorších predpisov,
ee)	 plní ďalšie úlohy, ktoré určí generálny prokurátor a prvý námestník generálneho prokurátora. 

(4) Riaditeľ registra trestov prešetruje a vybavuje sťažnosti na zamestnancov, ktorí sú v jeho riadiacej pôsobnosti.

Článok 21
Odbor informatiky

(1) Odbor informatiky plní úlohy na úseku stratégie rozvoja informačného systému a rezortnej štatistiky a na úseku prevádzky informačného systému a zverejňovania na webovom sídle generálnej prokuratúry.

(2) Odbor informatiky najmä
a)	plní úlohy v oblasti spracúvania informácií a rezortnej štatistiky, metodicky riadi, usmerňuje a kontroluje plnenie týchto úloh na generálnej prokuratúre a na podriadených prokuratúrach,
b)	koordinuje vypracúvanie projektov a zložitých programov automatizovaných informačných systémov pre prokuratúru vo väzbe na iné orgány i na zahraničie,
c)	zabezpečuje plnenie úloh na úseku informatizácie verejnej správy,
d)	spracúva podklady na zostavovanie rozpočtu za oblasť informačných technológií,
e)	zastupuje prokuratúru v prierezových, medzirezortných inštitúciách na uplatňovanie informačných technológií,
f)	zabezpečuje prenos, archivovanie a  ochranu údajov spracúvaných automatizovanými prostriedkami spracúvania v informačnom systéme a kontroluje realizáciu s tým súvisiacich procesov na podriadených prokuratúrach,
g)	zabezpečuje pri zavádzaní informačných technológií jednotnú metodiku ich tvorby a nasadzovania v súlade s medzinárodne platnými štandardami,
h)	poskytuje organizačným zložkám generálnej prokuratúry a podriadeným prokuratúram súčinnosť pre oblasť využívania softvérových produktov,
i)	zabezpečuje komplexné poradensko-metodické činnosti súvisiace s prevádzkovaním informačného systému, pričom spolupracuje pri jeho obstarávaní a nasadzovaní,
j)	vydáva štatistickú ročenku o činnosti prokuratúry a podieľa sa na rozborovej činnosti pri vyhodnocovaní štatistických informácií o vývoji trestnej činnosti,
k)	zabezpečuje zber a poskytovanie štatistických údajov z údajov evidovaných v informačnom systéme vo vzťahu k plneniu záväzkov Slovenskej republiky vyplývajúcich z členstva v medzinárodných organizáciách alebo iných medzinárodných záväzkov na základe návrhov medzinárodného odboru a za týmto účelom v súčinnosti s medzinárodným odborom a referátom správy registratúry navrhuje a vykonáva opatrenia na prepojenie relevantných registrov medzi orgánmi Európskej únie,
l)	zabezpečuje systémovú administráciu komunikačných a databázových serverov, vrátane prideľovania kryptovacích kľúčov a koordinuje vypracúvanie bezpečnostných opatrení pre oblasť komunikačnej a systémovej infraštruktúry, 
m)	zabezpečuje systémovú údržbu informačného systému na celoslovenskú evidenciu osôb, voči ktorým bolo začaté trestné stíhanie, 
n)	zabezpečuje plnenie úloh na úseku kybernetickej a informačnej bezpečnosti,
o)	zabezpečuje prevádzku technických a programových prostriedkov koncového uzla siete GOVNET tak, aby bola zaručená ich nepretržitá prevádzkyschopnosť a funkcionalita; zároveň zabezpečuje prevádzku technických a programových prostriedkov webovej prezentácie prokuratúry na internete,
p)	zabezpečuje prevádzku bezpečného komunikačného kanálu medzi prokuratúrou Slovenskej republiky, Európskou prokuratúrou a Eurojustom,
q)	zabezpečuje činnosti, ktoré súvisia s realizáciou projektov pre oblasť využitia informačných technológií na prokuratúre,
r)	zabezpečuje zavádzanie a udržiavanie interoperability informačných systémov a využívanie informačno-komunikačných technológií na prokuratúre, 
s)	zabezpečuje tvorbu koncepcií rozvoja informačných systémov na prokuratúre, 
t)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní, 
u)	v rozsahu svojej pôsobnosti riadi a kontroluje činnosť podriadených prokuratúr a pripravuje návrhy v oblasti využívania informačných technológií,
v)	zverejňuje anonymizované právoplatné rozhodnutia disciplinárnej komisie na webovom sídle generálnej prokuratúry a zverejňuje termíny zasadnutí disciplinárnych komisií na webovom sídle generálnej prokuratúry,
w)	zabezpečuje zverejnenie záväzných stanovísk generálneho prokurátora na webovom sídle generálnej prokuratúry,
x)	spravuje webové sídlo generálnej prokuratúry a zabezpečuje v spolupráci s ostatnými organizačnými zložkami aktualizáciu obsahu zverejneného na webovom sídle generálnej prokuratúry; za vecný obsah doručený v elektronickej forme zodpovedá vedúci organizačnej zložky, ktorý zverejnenie vyžaduje,
y)	plní úlohy pri zabezpečovaní ochrany utajovaných skutočností na úseku bezpečnosti technických prostriedkov v oblasti informatiky, riadi a kontroluje plnenie týchto úloh na podriadených prokuratúrach,
z)	plní ďalšie úlohy, ktoré určí generálny prokurátor a námestník generálneho prokurátora.

(3)	Riaditeľ odboru informatiky prešetruje a vybavuje sťažnosti na zamestnancov, ktorí sú v jeho riadiacej pôsobnosti.

Článok 22
Manažér kybernetickej a informačnej bezpečnosti

Manažér kybernetickej a informačnej bezpečnosti plní úlohy na úseku kybernetickej a informačnej bezpečnosti. Pri výkone tejto činnosti najmä
a)	zabezpečuje ochranu informačných aktív na prokuratúre implementáciou a riadením procesov informačnej a kybernetickej bezpečnosti,
b)	navrhuje stratégie v oblasti kybernetickej a informačnej bezpečnosti,
c)	informuje Bezpečnostný výbor Generálnej prokuratúry Slovenskej republiky v  oblasti kybernetickej bezpečnosti a informačnej bezpečnosti (ďalej len „bezpečnostný výbor“) a generálneho prokurátora o stave kybernetickej a  informačnej bezpečnosti najmenej raz za rok,
d)	bezodkladne informuje bezpečnostný výbor a  generálneho prokurátora o závažných bezpečnostných rizikách, kybernetických a  informačných bezpečnostných incidentoch a významných bezpečnostných udalostiach,
e)	zabezpečuje nezávislé preskúmanie stavu kybernetickej a informačnej bezpečnosti a spoluprácu pri realizácii auditov vykonávaných internými a externými subjektmi,
f)	koordinuje a metodicky usmerňuje prokuratúru pri zabezpečovaní kybernetickej a informačnej bezpečnosti,
g)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
h)	zastupuje generálnu prokuratúru v prierezových, medzirezortných inštitúciách a asociáciách v oblasti riadenia, bezpečnosti a kontroly informačných technológií,
i)	informuje generálneho prokurátora o výsledkoch svojej činnosti v pravidelne určených intervaloch alebo kedykoľvek na požiadanie generálneho prokurátora,
j)	plní ďalšie úlohy, ktoré určí generálny prokurátor.

Článok 23
Zodpovedná osoba za ochranu osobných údajov

Zodpovedná osoba za ochranu osobných údajov generálnej prokuratúry na úseku ochrany osobných údajov plní úlohy pri vedení, spracovávaní a uschovávaní informácií v súvislosti s ochranou osobných údajov. Pri výkone tejto činnosti najmä
a)	plní úlohy v oblasti ochrany osobných údajov podľa nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri  spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), zákona č.  18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a ostatných všeobecne záväzných právnych predpisov vydaných na jeho vykonanie a ostatné úlohy pri  zabezpečovaní ochrany osobných údajov, metodicky riadi, usmerňuje a  kontroluje plnenie týchto úloh na krajských prokuratúrach,
b)	overuje a hodnotí systém riadenia rizík a identifikuje a hodnotí možné riziká súvisiace s ochranou osobných údajov a inými činnosťami,
c)	zabezpečuje úlohy spojené s vedením evidencie, dokumentácie a archivácie všetkých spracúvaných osobných údajov,
d)	spolupracuje pri plnení svojich úloh s Úradom na ochranu osobných údajov Slovenskej republiky,
e)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
f)	zastupuje prokuratúru v prierezových a medzirezortných inštitúciách a asociáciách na uplatňovanie ochrany osobných údajov,
g)	informuje generálneho prokurátora o výsledkoch svojej činnosti v pravidelne určenom čase alebo kedykoľvek na žiadosť generálneho prokurátora,
h)	plní ďalšie úlohy, ktoré určí generálny prokurátor.

Článok 24
Osobný úrad

(1) Osobný úrad zabezpečuje plnenie úloh, ktoré vyplývajú služobnému úradu z právnych vzťahov upravujúcich služobný pomer prokurátora, zo štátnozamestnaneckých vzťahov a z pracovnoprávnych vzťahov a plní úlohy na úseku správy registratúry. 

(2) Osobný úrad najmä 
a)	vypracúva návrh systemizácie funkčných miest na generálnej prokuratúre a podriadených prokuratúrach; vykonáva rozpis funkčných miest,
b)	vo veciach služobného pomeru prokurátorov pripravuje pre generálneho prokurátora podklady na 
1.	vymenovanie do funkcie prokurátora na určenú prokuratúru, 
2.	rozhodovanie o dočasnom pridelení prokurátora, preložení prokurátora na inú prokuratúru, preradení prokurátora, o prerušení výkonu funkcie prokurátora, dočasnom pozastavení výkonu funkcie prokurátora a odvolaní z funkcie prokurátora, 
3.	vymenovanie a odvolanie členov výberovej komisie pre výberové konanie na funkciu prokurátora okresnej prokuratúry a pri funkčnom postupe prokurátora, vymenovanie a rozhodovanie o odvolaní a uvoľnení z funkcie vedúceho prokurátora,
4.	plnenie oprávnení generálneho prokurátora vo veciach písomných osvedčení prokurátorov o skutočnostiach ustanovených v zákone, vo veciach majetkových priznaní prokurátorov a pri preukazovaní spôsobu nadobudnutia finančných prostriedkov potrebných na obstaranie majetku uvedeného v majetkovom priznaní,
5.	rozhodovanie o započítaní inej právnickej praxe do započítateľnej praxe prokurátora, 
6.	rozhodovanie o zvyšovaní kvalifikácie a o odvolaní proti rozhodnutiu o povinnosti nahradiť náklady spojené so zvyšovaním kvalifikácie, 
c)	vystavuje prokurátorom služobný preukaz a vedie evidenciu služobných preukazov prokurátorov,
d)	zabezpečuje preventívnu rehabilitáciu prokurátorov,
e)	zabezpečuje vzdelávanie prokurátorov, osobitne v oblasti ochrany finančných záujmov Európskej únie, 
f)	vo veciach služobného pomeru prokurátorov generálnej prokuratúry a krajských prokurátorov 
1.	koná vo veciach týkajúcich sa služobného pomeru a právnych vzťahov s ním súvisiacich a rozhoduje o osobitných nárokoch súvisiacich so zánikom ich služobného pomeru, 
2.	vedie písomnosti týkajúce sa služobného pomeru v osobnom spise,
3.	zabezpečuje, ak o to prokurátor požiada, vybavenie vecí súvisiacich s uzavretím zmluvy o zdravotnom poistení a komplexnou preventívnou zdravotnou prehliadkou, 
4.	oznamuje prokurátorom generálnej prokuratúry a krajským prokurátorom výšku a zloženie funkčného platu, 
5.	vedie evidenciu dovoleniek, služobného voľna a absenčné karty,
g)	vo veciach príplatku za výkon funkcie a príplatku k dôchodku koná a rozhoduje o náležitostiach týkajúcich sa prokurátorov generálnej prokuratúry, krajských a okresných prokuratúr; rozhoduje o odvolaní, ktoré bolo podané proti rozhodnutiu krajskej prokuratúry o osobitných nárokoch súvisiacich so zánikom služobného pomeru prokurátora,
h)	vo veciach služobného pomeru právnych čakateľov prokuratúry pripravuje pre generálneho prokurátora podklady na 
1.	vymenovanie a odvolanie členov výberovej komisie pre výberové konanie na funkciu právneho čakateľa prokuratúry,
2.	vymenovanie do funkcie právneho čakateľa prokuratúry,
3.	plnenie oprávnení generálneho prokurátora vo veciach majetkových priznaní právnych čakateľov prokuratúry a pri preukazovaní spôsobu nadobudnutia finančných prostriedkov potrebných na obstaranie majetku uvedeného v majetkovom priznaní, 
4.	odvolanie z funkcie právneho čakateľa prokuratúry, 
5.	rozhodnutie o skrátení prípravnej praxe právneho čakateľa prokuratúry a na vykonanie odbornej justičnej skúšky pred skúšobnou komisiou Justičnej akadémie Slovenskej republiky; 
i)	zabezpečuje prípravu a priebeh výberového konania na funkciu prokurátora okresnej prokuratúry, výberového konania pri funkčnom postupe prokurátora a na funkciu právneho čakateľa prokuratúry,
j)	zabezpečuje podklady na obsahovú náplň odbornej prípravy právnych čakateľov prokuratúry, podieľa sa na odbornej príprave právnych čakateľov prokuratúry na výkon funkcie prokurátora a spolupracuje s Justičnou akadémiou Slovenskej republiky pri zabezpečovaní vzdelávania právnych čakateľov prokuratúry, 
k)	pripravuje pre generálneho prokurátora podklady na plnenie jeho úloh súvisiacich s disciplinárnym konaním vrátane zabezpečenia výkonu právoplatných rozhodnutí disciplinárnej komisie, vedie evidenciu disciplinárnych konaní, v spolupráci s predsedom disciplinárnej komisie generálnej prokuratúry a odvolacej disciplinárnej komisie generálnej prokuratúry vykonáva anonymizáciu právoplatných rozhodnutí disciplinárnych komisií pred ich zverejnením na webovom sídle generálnej prokuratúry, v spolupráci s odborom informatiky zabezpečuje zverejnenie rozhodnutí na webovom sídle generálnej prokuratúry,
l)	vo veciach štátnozamestnaneckých vzťahov na prokuratúre 
1.	plánuje a analyzuje potrebu počtu štátnozamestnaneckých miest na prokuratúre, 
2.	zabezpečuje výberové konanie na voľné štátnozamestnanecké miesto,
3.	vedie evidenciu štátnych zamestnancov na prokuratúre, 
4.	pripravuje pre generálneho prokurátora podklady na vydanie služobných predpisov, ktoré upravujú podrobnosti vykonávania štátnej služby, 
5.	kontroluje dodržiavanie zákona o štátnej službe, všeobecne záväzných právnych predpisov a služobných predpisov vydaných na ich vykonanie,
6.	riadi vzdelávanie štátnych zamestnancov,
m)	vo vzťahu k štátnym zamestnancom na generálnej prokuratúre pripravuje pre generálneho prokurátora podklady vo veciach 
1.	vzniku, zmeny a skončenia štátnozamestnaneckého pomeru, 
2.	určenia platových náležitostí a ďalších náležitostí,
3.	vybavenia sťažnosti podanej štátnym zamestnancom vo veciach vykonávania štátnej služby,
4.	majetkových priznaní,
n)	oznamuje výšku a zloženie funkčného platu, vedie písomnosti týkajúce sa štátnozamestnaneckého pomeru v osobnom spise, vedie evidenciu dovoleniek, služobného voľna a absenčné karty, vydáva služobný posudok a písomné potvrdenie o štátnej službe, vyhotovuje a eviduje služobné preukazy štátnych zamestnancov, prijíma sťažnosti štátnych zamestnancov vo veciach vykonávania štátnej služby a zabezpečuje vzdelávanie štátnych zamestnancov,
o)	vo vzťahu k zamestnancom, ktorí vykonávajú prácu vo verejnom záujme, pripravuje pre generálneho prokurátora podklady na vznik, zmenu a skončenie pracovného pomeru, vydávanie pracovného poriadku a ostatných služobných predpisov v oblasti personalistiky a vzdelávania,
p)	vo vzťahu k zamestnancom, ktorí vykonávajú prácu vo verejnom záujme, vedie písomnosti týkajúce sa pracovného pomeru v osobnom spise, oznamuje zamestnancom výšku a zloženie funkčného platu, 
q)	vedie evidenciu dochádzky, dovoleniek, pracovného voľna a absenčné karty,
r)	zabezpečuje realizáciu rekreačnej starostlivosti prokurátorov, ostatných zamestnancov generálnej prokuratúry a pre vybrané krajské prokuratúry,
s)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
t)	vypracúva podklady do návrhu správy generálneho prokurátora o činnosti prokuratúry predkladanej Národnej rade Slovenskej republiky,
u)	plní úlohy zamestnávateľa ustanovené v zákone č. 54/2019 Z. z. o ochrane oznamovateľov protispoločenskej činnosti a o zmene a doplnení niektorých zákonov, 
v)	v rozsahu svojej pôsobnosti riadi, metodicky usmerňuje a kontroluje prácu na podriadených prokuratúrach,
w)	zabezpečuje úlohy spojené s vedením študovne, 
x)	plní ďalšie úlohy, ktoré určí generálny prokurátor.

(3) Osobný úrad v oblasti správy registratúry najmä
a)	plní úlohy na úseku správy registratúry, metodicky riadi, usmerňuje a kontroluje plnenie týchto úloh v organizačných zložkách a na podriadených prokuratúrach,
b)	zabezpečuje archivačné práce spojené s činnosťou registratúrneho strediska generálnej prokuratúry, kontroluje spisovne v organizačných zložkách,
c)	zabezpečuje vyraďovanie spisov, registrov, záznamov a evidenčných pomôcok z registratúrneho strediska a rozhoduje o dokumentárnej hodnote písomností vo vyraďovacom konaní, predkladá návrh na vyradenie spisov a špeciálnych druhov záznamov príslušnému archívu, usmerňuje a kontroluje vyraďovacie konanie na podriadených prokuratúrach, 
d)	vedie evidenciu a vykonáva pravidelné kontroly úradných pečiatok na generálnej prokuratúre a na podriadených prokuratúrach,
e)	zabezpečuje činnosť podateľne a rozmnožovne generálnej prokuratúry, vykonáva kontrolu tejto činnosti na podriadených prokuratúrach,
f)	plní ďalšie úlohy, ktoré určí generálny prokurátor.

(4)	Riaditeľ osobného úradu prešetruje a vybavuje sťažnosti na prokurátorov a zamestnancov, ktorí sú v jeho riadiacej pôsobnosti.

Článok 25
Referát ochrany utajovaných skutočností

(1) Referát ochrany utajovaných skutočností najmä
a)	plní povinnosti generálneho prokurátora na úseku ochrany utajovaných skutočností podľa osobitného predpisu a všeobecne záväzných právnych predpisov vydaných na jeho vykonanie, plní ostatné úlohy pri zabezpečovaní ochrany utajovaných skutočností, metodicky riadi, usmerňuje a kontroluje plnenie týchto úloh na krajských prokuratúrach a okresných prokuratúrach, 
b)	vedie evidenciu a dokumentáciu všetkých utajovaných písomností na generálnej prokuratúre, zabezpečuje ich archivovanie a s tým súvisiacu agendu,
c)	zabezpečuje a kontroluje plnenie úloh týkajúcich sa ochrany prokurátorov a zamestnancov prokuratúry,
d)	zabezpečuje plnenie úloh operačnej povahy, mobilizačnej povahy a civilnej ochrany,
e)	plní ďalšie úlohy, ktoré určí generálny prokurátor.

(2)	Vedúci referátu utajovaných skutočností prešetruje a vybavuje sťažnosti na zamestnanca, ktorý je v jeho riadiacej pôsobnosti.

Článok 26
Referát vnútorného auditu

(1) Referát vnútorného auditu najmä
a)	prináša systematický metodický prístup k zlepšovaniu efektívnosti finančného riadenia,
b)	overuje a hodnotí systém riadenia rizík, identifikuje a hodnotí možné riziká súvisiace s finančným riadením a inými činnosťami,
c)	overuje a hodnotí dodržiavanie osobitných predpisov, medzinárodných zmlúv, ktorými je Slovenská republika viazaná a na základe ktorých sa Slovenskej republike poskytujú finančné prostriedky zo zahraničia, uzatvorených zmlúv, rozhodnutí vydaných na základe osobitných predpisov alebo vnútorných predpisov pri finančnom riadení a iných činnostiach,
d)	overuje a hodnotí hospodárnosť, efektívnosť, účinnosť a účelnosť pri hospodárení s verejnými financiami,
e)	overuje a hodnotí splnenie podmienok na poskytnutie verejných financií a dodržiavanie podmienok ich použitia,
f)	overuje správnosť a preukázateľnosť vykonávania finančnej operácie alebo jej časti,
g)	overuje a hodnotí spoľahlivosť výkazníctva a dostupnosť, správnosť a úplnosť informácií o finančných operáciách alebo ich častiach,
h)	overuje a hodnotí úroveň ochrany majetku, úroveň informácií a úroveň predchádzania podvodom a nezrovnalostiam,
i)	overuje a hodnotí bezpečnosť a funkčnosť informačných systémov, primeranosť a úplnosť informácií, ktoré informačný systém obsahuje,
j)	overuje plnenie opatrení prijatých na nápravu nedostatkov zistených vnútorným auditom a na odstránenie príčin ich vzniku,
k)	odporúča zlepšenia riadenia rizík a finančného riadenia na minimalizáciu rizík,
l)	overuje a hodnotí ďalšie skutočnosti súvisiace s finančnou operáciou alebo jej časťou a finančným riadením,
m)	zhromažďuje a pripravuje podklady pre vypracovanie strednodobého plánu vnútorného auditu, vypracúva strednodobý plán referátu vnútorného auditu,
n)	zhromažďuje a pripravuje podklady pre vypracovanie ročného plánu vnútorných auditov, vypracúva ročný plán referátu vnútorného auditu,
o)	vypracúva ročnú správu o činnosti referátu vnútorného auditu,
p)	vypracúva poverenie a program každého vnútorného auditu a predkladá ho na schválenie generálnemu prokurátorovi,
q)	zabezpečuje odbornú prípravu a vzdelávanie zamestnancov referátu vnútorného auditu, 
r)	zabezpečuje účasť zamestnancov referátu vnútorného auditu na pracovných stretnutiach so zamestnancami iných správcov kapitol štátneho rozpočtu vykonávajúcich audit za účelom realizácie vzájomnej poradenskej a konzultačnej činnosti,
s)	na základe požiadaviek generálneho prokurátora vykonáva ad hoc vnútorné audity mimo ročného plánu vnútorných auditov,
t)	zabezpečuje zhromažďovanie, vedenie a uchovávanie príslušnej pracovnej dokumentácie ku každému vnútornému auditu, 
u)	zaujíma stanoviská a pripomienky k návrhom zákonov a ostatných všeobecne záväzných právnych predpisov, ktoré slúžia ako podklad pre stanovisko generálnej prokuratúry v pripomienkovom konaní,
v)	plní ďalšie úlohy ustanovené zákonom.

(2) Vedúci referátu vnútorného auditu prešetruje a vybavuje sťažnosti na zamestnanca, ktorý je v jeho riadiacej pôsobnosti.

Štvrtý oddiel
Osobitné orgány zriadené na základe zákona

Článok 27

Na generálnej prokuratúre pôsobia tieto orgány zriadené na základe zákona:
a)	Komisia pre vydávanie záväzných stanovísk zriadená na základe § 11 zákona č. 153/2001 Z. z. o prokuratúre, 
b)	Bezpečnostný výbor Generálnej prokuratúry Slovenskej republiky v  oblasti kybernetickej bezpečnosti a informačnej bezpečnosti zriadený na základe zákona č. 95/2019 Z. z. o informačných technológiách vo verejnej správe a o zmene a doplnení niektorých zákonov a vyhlášky Úradu podpredsedu vlády Slovenskej republiky pre investície a informatizáciu č.  179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy,
c)	Škodová komisia Generálnej prokuratúry Slovenskej republiky zriadená na základe § 184 ods.  1 písm. a)  zákona č. 154/2001 Z. z. o prokurátoroch a právnych čakateľoch prokuratúry v znení neskorších predpisov (ďalej len „zákon č. 154/2001 Z. z. o prokurátoroch a právnych čakateľoch prokuratúry“), 
d)	výberové komisie 
1.	zriadené na základe zákona č. 154/2001 Z. z. o prokurátoroch a právnych čakateľoch prokuratúry:
1a.  na výberové konanie na funkciu prokurátora,
1b.  na výberové konanie na funkčný postup prokurátora,
1c.  na výberové konanie na funkciu právneho čakateľa prokuratúry, 
2.	zriadené na základe zákona č. 55/2017 Z. z. o štátnej službe a o zmene a doplnení niektorých zákonov v znení neskorších predpisov (ďalej len „zákon č. 55/2017 Z. z. o štátnej službe“) na obsadenie štátnozamestnaneckého miesta,
3.	zriadené na základe zákona č. 286/2018 Z. z. o výbere kandidátov na funkciu európskeho prokurátora a európskeho delegovaného prokurátora v Európskej prokuratúre v znení zákona č. 141/2019 Z. z. 
3a. na výberové konanie na kandidáta na  funkciu  európskeho  prokurátora,
3b. na výberové konanie na kandidáta na funkciu európskeho delegovaného prokurátora,
e) osobitná komisia na vypracovanie návrhu rozhodnutia o rozklade 
1.	proti rozhodnutiu o odmietnutí požadovanej informácie na základe zákona č. 211/2000 Z. z. o  slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov (ďalej len „zákon č. 211/2000 Z. z. o slobode informácií“), 
2.	proti rozhodnutiu o zastavení konania o sprístupnenie informácie, ak sa v  tej istej veci právoplatne rozhodlo a skutkový stav sa podstatne nezmenil, 
3.	proti rozhodnutiu, ktorým sa mimo odvolacieho konania zrušuje alebo mení rozhodnutie vydané na základe zákona č. 211/2000 Z. z. o slobode informácií,
f)	poradná komisia zriadená  podľa § 118 ods. 2 zákona č. 55/2017 Z. z. o štátnej službe na účely preskúmania návrhu alebo podnetu týkajúceho sa menej závažného porušenia služobnej disciplíny štátnym zamestnancom.

Článok 28

(1)	Generálna prokuratúra Slovenskej republiky na základe zákona č. 154/2001 Z. z. o  prokurátoroch a právnych čakateľoch prokuratúry administratívne, organizačne a materiálne zabezpečuje činnosť:
a)	Etickej komisie prokuratúry, 
b)	Zhromaždenia prokurátorov Generálnej prokuratúry Slovenskej republiky, ktoré je najvyšším orgánom samosprávy prokurátorov generálnej prokuratúry, 
c)	Prokurátorskej rady Generálnej prokuratúry Slovenskej republiky, ktorá je najvyšším výkonným orgánom samosprávy prokurátorov generálnej prokuratúry.

(2)	Generálna prokuratúra Slovenskej republiky je sídlom Rady prokurátorov Slovenskej republiky, ktorá je najvyšším výkonným orgánom samosprávy prokurátorov s celoštátnou pôsobnosťou.  

Piaty oddiel
Pomocné orgány a poradné orgány

Článok 29

(1)	Na generálnej prokuratúre možno zriadiť poradné orgány a pomocné orgány. 

(2)	O zriadení a zrušení pomocného orgánu alebo poradného orgánu na generálnej prokuratúre a ich pôsobnosti rozhoduje generálny prokurátor.

DRUHÝ DIEL
ORGANIZÁCIA PRÁCE NA KRAJSKEJ PROKURATÚRE

Článok 30
Organizačné zložky krajskej prokuratúry

Krajská prokuratúra sa člení na tieto organizačné zložky:
a)	organizačné a personálne oddelenie,
b)	oddelenie trestné a boja s organizovaným zločinom,
c)	medzinárodné oddelenie,
d)	netrestné oddelenie,
e)	oddelenie vnútornej správy,
f)	oddelenie informatiky,
g)	referát ochrany utajovaných skutočností.

Článok 31
Riadenie organizačných zložiek na krajskej prokuratúre

(1)	Krajskú prokuratúru riadi krajský prokurátor. Krajského prokurátora vymenúva a odvoláva generálny prokurátor. 

(2)	Krajský prokurátor má dvoch námestníkov; so súhlasom generálneho prokurátora ustanovuje, ktorý z nich je jeho stálym zástupcom. Námestníkov krajského prokurátora vymenúva a odvoláva generálny prokurátor na návrh krajského prokurátora. 

(3)	Na čele oddelenia krajskej prokuratúry je vedúci oddelenia, ktorý je podriadený krajskému prokurátorovi priamo alebo prostredníctvom námestníka krajského prokurátora.

(4)	Vedúci správy registratúry krajskej prokuratúry je nadriadený štátny zamestnanec oprávnený dávať podriadenému pokyny na vykonávanie úloh štátnej služby na úseku správy registratúry; má postavenie vedúceho zamestnanca podľa osobitného predpisu.

(5)	Bezpečnostný zamestnanec krajskej prokuratúry je nadriadený štátny zamestnanec oprávnený dávať podriadenému pokyny na vykonanie úloh štátnej služby na úseku ochrany utajovaných skutočností; má postavenie vedúceho zamestnanca podľa osobitného predpisu. Bezpečnostný zamestnanec krajskej prokuratúry je podriadený priamo krajskému prokurátorovi.

(6)	Zodpovednú osobu za ochranu osobných údajov na krajskej prokuratúre určuje krajský prokurátor. Zodpovedná osoba za ochranu  osobných údajov na krajskej prokuratúre je priamo podriadená krajskému prokurátorovi.

(7)	Zodpovednú osobu za ochranu osobných údajov na krajskej prokuratúre v čase jej neprítomnosti zastupuje v rozsahu jej práv a povinností zamestnanec poverený zastupovaním, ktorého určuje na návrh zodpovednej osoby za ochranu osobných údajov krajský prokurátor.

(8)	Zodpovedná osoba za ochranu osobných údajov na krajskej prokuratúre je oprávnená usmerňovať organizačné zložky krajskej prokuratúry a okresné prokuratúry v jej pôsobnosti na úseku ochrany osobných údajov.

Článok 32
Osobitné orgány, poradné orgány a pomocné orgány

(1)	Na krajskej prokuratúre pôsobia tieto orgány zriadené na základe zákona:
a)	škodová komisia krajskej prokuratúry zriadená na základe § 184 ods. 1 písm. b) zákona č. 154/2001 Z. z. o prokurátoroch a právnych čakateľoch prokuratúry,
b)	výberové komisie
1.	zriadené na základe zákona č. 154/2001 Z. z. o prokurátoroch a právnych čakateľoch prokuratúry, ak tak rozhodne generálny prokurátor,
2.	zriadené na základe zákona č. 55/2017 Z. z. o štátnej službe na obsadenie štátnozamestnaneckého miesta na krajskej prokuratúre alebo na okresnej prokuratúre,
c)	poradná komisia na účely preskúmania návrhu alebo podnetu týkajúceho sa menej závažného porušenia služobnej disciplíny štátnym zamestnancom.

(2)	Na krajskej prokuratúre možno zriadiť pomocné orgány krajského prokurátora; o ich zriadení a pôsobnosti rozhoduje krajský prokurátor.

Článok 33
Organizačné a personálne oddelenie

Organizačné a personálne oddelenie najmä
a)	organizuje a koordinuje práce súvisiace s účasťou krajského prokurátora na rokovaní iných orgánov,
b)	organizačne zabezpečuje pracovné porady krajského prokurátora,
c)	pripravuje návrhy plánu úloh krajskej prokuratúry a kontroluje jeho plnenie,
d)	zabezpečuje prijímanie a evidenciu sťažností a petícií; prešetruje sťažnosti na správanie prokurátorov a zamestnancov krajskej prokuratúry a okresných prokuratúr a plní úlohy súvisiace s agendou disciplinárneho konania,
e)	koordinuje prípravu a vypracúvanie stanovísk k návrhom zákonov a ostatných všeobecne záväzných právnych predpisov, návrhom služobných predpisov generálneho prokurátora a vypracúvanie služobných predpisov krajského prokurátora,
f)	vedie Zbierku služobných predpisov krajského prokurátora,
g)	zabezpečuje kontrolu plnenia úloh, ktoré krajskému prokurátorovi uložil generálny prokurátor, ako aj ďalších úloh krajského prokurátora,
h)	organizačne zabezpečuje prípravu a vykonávanie previerok práce okresných prokuratúr,
i)	pripravuje pre krajského prokurátora podklady na schválenie organizačných poriadkov okresných prokuratúr,
j)	zabezpečuje súčinnosť s hromadnými informačnými prostriedkami,
k)	vybavuje žiadosti týkajúce sa slobodného prístupu k informáciám, 
l)	plní úlohy na úseku správy registratúry, metodicky riadi, usmerňuje a kontroluje plnenie týchto úloh v organizačných zložkách a na podriadených prokuratúrach, zabezpečuje práce spojené s činnosťou registratúrneho strediska krajskej prokuratúry, kontroluje príručné registratúry v organizačných zložkách, zabezpečuje vyraďovanie spisov, registrov, záznamov a evidenčných pomôcok z registratúrneho strediska a rozhoduje o dokumentárnej hodnote písomností vo vyraďovacom konaní, predkladá návrh na vyradenie spisov a špeciálnych druhov záznamov príslušnému archívu, usmerňuje a kontroluje vyraďovacie konanie na podriadených prokuratúrach, vedie evidenciu a vykonáva pravidelné kontroly úradných pečiatok na krajskej prokuratúre a na podriadených prokuratúrach, zabezpečuje činnosť podateľne a rozmnožovne krajskej prokuratúry, vykonáva kontrolu tejto činnosti na podriadených prokuratúrach,
m)	pripravuje podklady pre personálne a mzdové opatrenia, o ktorých rozhoduje krajský prokurátor a pre návrhy personálnych opatrení, ktoré krajský prokurátor predkladá na rozhodnutie generálnemu prokurátorovi, plní úlohy spojené s prijímaním nových zamestnancov na krajskú prokuratúru a okresné prokuratúry, vypracúva návrhy pracovných hodnotení zamestnancov, zabezpečuje evidenciu služobných preukazov,
n)	pripravuje podklady pre konanie a rozhodovanie o osobitných nárokoch súvisiacich so zánikom služobného pomeru prokurátora a dôchodkovým zabezpečením prokurátora,
o)	zabezpečuje vo vzťahu k prokurátorom a právnym čakateľom prokuratúry plnenie úloh služobného úradu, 
p)	zabezpečuje vo vzťahu k štátnym zamestnancom a zamestnancom, ktorí vykonávajú prácu vo verejnom záujme, plnenie úloh služobného úradu a plnenie úloh osobného úradu, 
q)	vedie osobné spisy zamestnancov krajskej prokuratúry a okresných prokuratúr, evidenciu sľubov, dovoleniek, služobného voľna a absenčných kariet prokurátorov, právnych čakateľov prokuratúry a zamestnancov krajskej prokuratúry,
r)	plní úlohy spojené s plánovaním a uskutočňovaním vzdelávania zamestnancov krajskej prokuratúry a okresných prokuratúr, osobitne v oblasti ochrany finančných záujmov Európskej únie,
s)	plní úlohy v oblasti starostlivosti o zamestnancov a kontroluje činnosť okresných prokuratúr v tejto oblasti,
t)  plní úlohy zamestnávateľa ustanovené v zákone č. 54/2019 Z. z. o ochrane   oznamovateľov protispoločenskej činnosti a o zmene a doplnení niektorých zákonov, 
u)   pripravuje návrh kolektívnej zmluvy a vyhodnocuje jej plnenie,
v)  zabezpečuje činnosť študovne krajskej prokuratúry, riadi a kontroluje činnosť študovní na okresných prokuratúrach a podáva návrhy na ich doplňovanie,
w)   plní ďalšie úlohy, ktoré určí krajský prokurátor.

Článok 34
Oddelenie trestné a boja s organizovaným zločinom

(1)	Oddelenie trestné a boja s organizovaným zločinom 
a)	zabezpečuje plnenie úloh v oblasti riadenia, usmerňovania a kontroly činnosti podriadených prokuratúr pri vykonávaní dozoru nad dodržiavaním zákonnosti v postupe pred začatím trestného stíhania, v prípravnom konaní a pri  zabezpečovaní postupu prokurátora v trestnom konaní súdnom, 
b)	uplatňuje prvostupňovú pôsobnosť prokurátora v konaní pred okresným súdom a v trestnom konaní, ak ide o trestné činy príslušníkov ozbrojených bezpečnostných zborov a colníkov uvedené v Trestnom poriadku a vo veciach patriacich do pôsobnosti Špecializovaného trestného súdu, 
c)	uplatňuje prvostupňovú pôsobnosť prokurátora v konaní pred okresným súdom a v trestnom konaní, ak ide o trestné činy poškodzovania finančných záujmov Európskej únie podľa § 262 a 263 Trestného zákona, a to na základe rozhodnutia krajského prokurátora podľa § 51 zákona č. 153/2001 Z. z. o prokuratúre,
d)	zúčastňuje sa odvolacieho konania  v trestných veciach pred krajským súdom a vo veciach patriacich do pôsobnosti Špecializovaného trestného súdu pred najvyšším súdom, 
e)	vykonáva dozor v miestach, v ktorých sa vykonáva zadržanie, väzba a trest odňatia slobody. 

(2)	Oddelenie trestné a boja s organizovaným zločinom pri plnení úloh uvedených v odseku 1 písm. b)  až d) osobitne dbá o ochranu finančných záujmov Európskej únie; to neplatí vo veciach, v ktorých koná Európska prokuratúra.

(3) Oddelenie trestné a boja s organizovaným zločinom najmä
a)	riadi, usmerňuje a kontroluje činnosť podriadených prokuratúr pri vykonávaní dozoru nad dodržiavaním zákonnosti v predsúdnom konaní, riadi, usmerňuje a kontroluje postup prokurátorov v konaní pred súdom o trestných veciach,
b)	predkladá generálnej prokuratúre návrhy na podanie dovolania a návrhy na zrušenie právoplatných rozhodnutí v prípravnom konaní podľa § 363 Trestného poriadku, 
c)	riadi, usmerňuje a kontroluje postup prokurátorov pri vykonávaní dozoru nad dodržiavaním zákonnosti v celách policajného zaistenia a v miestach, v ktorých sa vykonáva väzba a trest odňatia slobody, 
d)	zúčastňuje sa konania pred Špecializovaným trestným súdom a vo veciach patriacich do pôsobnosti Špecializovaného trestného súdu sa zúčastňuje  odvolacieho konania  pred najvyšším súdom, 
e)	zúčastňuje sa konania pred krajským súdom,
f)	zúčastňuje sa odvolacieho konania v trestných veciach pred krajským súdom a rozhoduje o opravných prostriedkoch proti rozhodnutiam okresných prokurátorov a prokurátorov okresných prokuratúr,
g)	vykonáva dozor nad dodržiavaním zákonov a ostatných všeobecne záväzných právnych predpisov v ozbrojených silách, a to aj na území iného štátu v rozsahu uvedenom v medzinárodnej zmluve,
h)	vo veciach patriacich do jeho pôsobnosti poskytuje súčinnosť pri spracovaní stanovísk a vyjadrení predkladaných ústavnému súdu, zástupcovi Slovenskej republiky pred Európskym súdom pre ľudské práva a zástupcovi Slovenskej republiky v konaní pred Súdnym dvorom Európskej únie,
i)	anonymizuje a prostredníctvom IS Patrícia odosiela na zverejnenie na webovom sídle generálnej prokuratúry právoplatné uznesenia prokurátora krajskej prokuratúry, ktorými sa skončilo trestné stíhanie vedené proti určitej osobe a pokyny o odňatí veci podľa § 6 ods. 2 zákona č. 153/2001 Z. z. prokuratúre,
j)	plní ďalšie úlohy, ktoré určí krajský prokurátor. 

	(4) Oddelenie trestné a boja s organizovaným zločinom na základe rozhodnutia generálneho prokurátora alebo krajského prokurátora podľa § 51 zákona č. 153/2001 Z. z. o prokuratúre vykonáva dozor nad dodržiavaním zákonnosti v postupe pred začatím trestného stíhania a v prípravnom trestnom konaní a uplatňuje prvostupňovú pôsobnosť prokurátora v trestnom konaní súdnom v konkrétnych trestných veciach, predmetom ktorých je skutok právne kvalifikovaný ako trestný čin uvedený v prílohe č. 3. 

Článok 35
Medzinárodné oddelenie

(1)	Medzinárodné oddelenie zabezpečuje plnenie úloh v oblasti medzinárodnej justičnej spolupráce v trestných veciach a uznávania cudzozemských rozsudkov.

(2)	Medzinárodné oddelenie najmä
a)	vybavuje agendu medzinárodnej justičnej spolupráce v trestných veciach a vykonáva dohľad nad prevzatým trestným stíhaním z cudziny,
b)	realizuje extradičné konanie a konanie o európskom zatýkacom rozkaze,
c)	zabezpečuje priamy právny styk s cudzinou,
d)	vybavuje žiadosti o právnu pomoc, a to aj v prípadoch, ak je daná pôsobnosť iných oddelení,
e)	zúčastňuje sa na rozhodovaní o uznaní cudzozemských rozhodnutí,
f)	riadi, usmerňuje a kontroluje postup prokurátorov v konaní pred súdom o trestných veciach s medzinárodným prvkom,
g)	vo veciach, ktoré patria do jeho pôsobnosti, na základe podnetov preskúmava právoplatné rozhodnutia vyšetrovateľov, prokurátorov a súdov vydaných v trestnom konaní a predkladá generálnej prokuratúre návrhy na zrušenie právoplatných rozhodnutí v prípravnom konaní podľa § 363 Trestného poriadku a na podanie dovolania proti právoplatnému rozhodnutiu súdu,
h)	plní ďalšie úlohy, ktoré určí krajský prokurátor.

Článok 36
Netrestné oddelenie

(1)	Netrestné oddelenie plní úlohy spojené s dozorom nad dodržiavaním zákonov a ostatných všeobecne záväzných právnych predpisov orgánmi verejnej správy, úlohy spojené s činnosťou prokurátora v civilnom súdnom procese a správnom súdnom procese a vykonáva dozor v miestach, v ktorých sa vykonáva ochranná výchova a ochranné liečenie, v azylových zariadeniach a v zariadeniach, v ktorých je štátny príslušník tretej krajiny umiestnený na základe rozhodnutia o zaistení podľa osobitného zákona. V rozsahu určenom generálnym prokurátorom plní úlohy súvisiace s vybavovaním podnetov podľa osobitných zákonov.

(2)	Netrestné oddelenie najmä 
a)	riadi a kontroluje vykonávanie dozoru nad dodržiavaním zákonov a ostatných všeobecne záväzných právnych predpisov na okresných prokuratúrach a vybavuje opakované podnety,
b)	vykonáva dozor nad dodržiavaním zákonov a ostatných všeobecne záväzných právnych predpisov orgánmi verejnej správy, ktorých pôsobnosť presahuje obvod okresnej prokuratúry, ak generálny prokurátor nerozhodne inak a vypracúva návrhy opatrení,
c)	riadi a kontroluje návrhy a postup prokurátorov okresných prokuratúr v civilnom súdnom procese a správnom súdnom procese,
d)	vykonáva dozor a usmerňuje a kontroluje postup prokurátorov pri vykonávaní dozoru nad dodržiavaním zákonnosti v miestach, v ktorých sa vykonáva ochranná výchova, ústavná výchova nariadená súdom, ochranné liečenie a liečenie nariadené súdom, v azylových zariadeniach a v zariadeniach, v ktorých je štátny príslušník tretej krajiny umiestnený na základe rozhodnutia o zaistení podľa osobitného zákona,
e)	na základe poverenia generálneho prokurátora koná vo veciach podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene niektorých zákonov v znení neskorších predpisov,
f)	zúčastňuje sa konania pred krajským súdom,
g)	plní ďalšie úlohy, ktoré určí krajský prokurátor.

Článok 37
Oddelenie vnútornej správy

(1)	Oddelenie vnútornej správy plní úlohy v oblasti ekonomiky práce, hospodárskeho riadenia, hospodárenia s majetkom štátu a zabezpečenia činnosti krajskej prokuratúry po materiálnej a finančnej stránke.

(2)	Oddelenie vnútornej správy najmä
a)	riadi a kontroluje hospodársku činnosť okresných prokuratúr a účelových zariadení prokuratúry; vypracúva návrhy na určenie základných ukazovateľov hospodárenia, 
b)	vypracúva návrh rozpočtu, vykonáva jeho rozpis a kontrolu plnenia, spravuje štátny majetok a dbá na jeho riadne využitie, údržbu a obnovu, zabezpečuje investičnú činnosť v obvode krajskej prokuratúry,
c)	vedie účtovníctvo, štatistiku a operatívno-technickú evidenciu, zostavuje celokrajské účtovné a štatistické výkazy, vypracúva rozbory hospodárenia a plní úlohy na úseku nemocenského poistenia a mzdovej agendy,
d)	pripravuje podklady pre konanie a rozhodovanie o nárokoch súvisiacich s nemocenským zabezpečením prokurátora,
e)	zabezpečuje styk so Štátnou pokladnicou,
f)	vypracúva ročné správy o výsledku finančných kontrol,
g)	zabezpečuje a spravuje hospodárenie s prostriedkami sociálneho fondu,
h)	zabezpečuje verejné obstarávanie tovarov, prác a služieb,
i)	zabezpečuje materiálno-technické zásobovanie okresných prokuratúr a autoprevádzku a vedie o nej operatívnu evidenciu,
j)	plní úlohy na úseku ochrany pred požiarmi, bezpečnosti a ochrany zdravia pri práci, starostlivosti o pracovné prostredie a životné prostredie,
k)	zabezpečuje zverejňovanie povinne zverejňovaných zmlúv uzatvorených krajskou prokuratúrou v Centrálnom registri zmlúv vedenom na Úrade vlády Slovenskej republiky,
l)	zabezpečuje zverejňovanie údajov o objednávke tovarov, služieb a prác a údajov o faktúre za tovary, služby a práce vyhotovenej krajskou prokuratúrou na webovom sídle generálnej prokuratúry, 
m)	plní ďalšie úlohy, ktoré určí krajský prokurátor.

Článok 38
Oddelenie informatiky

Oddelenie informatiky na krajskej prokuratúre najmä 
a)	zabezpečuje plnenie úloh na úseku prevádzky informačných systémov a informačnej bezpečnosti, 
b)	zabezpečuje plnenie úloh na úseku kybernetickej a informačnej bezpečnosti,
c)	spolupracuje pri obstarávaní a nasadzovaní informačných systémov a informačnej techniky,
d)	podieľa sa a spolupracuje pri údržbe a obnove informačnej techniky v obvode krajskej prokuratúry,
e)	spolupracuje pri tvorbe koncepcií rozvoja informačných systémov na prokuratúre a pri príprave návrhov v oblasti využívania informačných technológií,
f)	podieľa sa na rozborovej činnosti pri vyhodnocovaní štatistických informácií v trestnej a netrestnej oblasti,
g)	plní úlohy pri zabezpečovaní ochrany utajovaných skutočností na úseku bezpečnosti technických prostriedkov v oblasti informatiky na krajskej prokuratúre a okresných prokuratúrach v jej pôsobnosti, 
h)	metodicky riadi a zabezpečuje plnenie týchto úloh na okresných prokuratúrach,
i)	plní ďalšie úlohy, ktoré určí krajský prokurátor.

Článok 39
Referát ochrany utajovaných skutočností

Referát ochrany utajovaných skutočností najmä
a)	plní úlohy pri zabezpečovaní ochrany utajovaných skutočností a bezpečnosti technických prostriedkov na úseku ochrany utajovaných skutočností, riadi, metodicky usmerňuje a kontroluje plnenie úloh týkajúcich sa ochrany pracovísk a vykonávania strážnej služby, riadi a kontroluje plnenie týchto úloh na okresných prokuratúrach, ak tento príkaz neustanovuje inak,
b)	zabezpečuje plnenie úloh operačnej a mobilizačnej povahy, 
c)	plní ďalšie úlohy, ktoré určí krajský prokurátor.

Článok 40
Zodpovedná osoba za ochranu osobných údajov
na krajskej prokuratúre

Zodpovedná osoba za ochranu osobných údajov na krajskej prokuratúre na úseku ochrany osobných údajov plní úlohy pri vedení, spracovávaní a uschovávaní informácií v súvislosti s ochranou osobných údajov. Pri výkone tejto činnosti najmä
a)	plní úlohy v oblasti ochrany osobných údajov podľa nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri  spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), zákona č.   18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov a ostatných všeobecne záväzných právnych predpisov vydaných na jeho vykonanie a ostatné úlohy pri zabezpečovaní ochrany osobných údajov,
b)	overuje a hodnotí systém riadenia rizík a identifikuje a hodnotí možné riziká súvisiace s ochranou osobných údajov a inými súvisiacimi činnosťami,
c)	zabezpečuje úlohy spojené s vedením evidencie, dokumentácie a archivácie všetkých spracúvaných osobných údajov,
d)	spolupracuje pri plnení svojich úloh s Úradom na ochranu osobných údajov Slovenskej republiky,
e)	informuje krajského prokurátora o výsledkoch svojej činnosti v pravidelne určenom čase alebo kedykoľvek na žiadosť krajského prokurátora,
f)	plní ďalšie úlohy, ktoré určí krajský prokurátor.

Článok 41
Splnomocňovacie ustanovenia

(1)	Krajský prokurátor podrobnejšie upraví organizáciu práce na krajskej prokuratúre v organizačnom poriadku krajskej prokuratúry. Po predchádzajúcom súhlase generálneho prokurátora môže krajský prokurátor určiť iné organizačné členenie krajskej prokuratúry ako je uvedené v čl. 30.

(2)	Okresný prokurátor podrobnejšie upraví organizáciu a riadenie práce okresnej prokuratúry v organizačnom poriadku okresnej prokuratúry, ktorý podlieha schváleniu krajským prokurátorom.

TRETÍ DIEL
ORGANIZÁCIA PRÁCE NA OKRESNEJ PROKURATÚRE

Článok 42

(1)	Okresnú prokuratúru riadi okresný prokurátor. Okresného prokurátora vymenúva a odvoláva generálny prokurátor.

(2)	Okresného prokurátora zastupuje v ustanovenom rozsahu jeho námestník. Námestníka okresného prokurátora vymenúva a odvoláva generálny prokurátor na návrh okresného prokurátora.

(3)	Na okresnej prokuratúre, kde je systemizovaný počet najmenej pätnásť prokurátorov, môže generálny prokurátor na návrh krajského prokurátora ustanoviť dvoch námestníkov okresného prokurátora. Generálny prokurátor môže na návrh krajského prokurátora v odôvodnených prípadoch ustanoviť dvoch námestníkov okresného prokurátora, aj keď je na okresnej prokuratúre systemizovaný počet menší ako pätnásť prokurátorov. 

(4)	Na každej okresnej prokuratúre sa zriaďuje funkcia vedúceho správy registratúry okresnej prokuratúry. Vedúci správy registratúry okresnej prokuratúry je nadriadený štátny zamestnanec oprávnený dávať podriadenému pokyny na vykonávanie úloh štátnej služby na úseku správy registratúry; má postavenie vedúceho zamestnanca podľa osobitného predpisu.

D R U H Á   Č A S Ť
RIADENIE A KONTROLA PRÁCE na prokuratúre

PRVÝ DIEL
PLÁNOVANIE práce na prokuratúre

Plány úloh a kontrola ich plnenia

Článok 43

(1)	Hlavné úlohy prokuratúry ustanovuje generálny prokurátor v Pláne hlavných úloh prokuratúry Slovenskej republiky.

(2)	Plán hlavných úloh prokuratúry Slovenskej republiky sa určuje na obdobie jedného kalendárneho roka.

(3)	Plán hlavných úloh prokuratúry Slovenskej republiky vychádza najmä z uznesení Národnej rady Slovenskej republiky a jej orgánov, vlády Slovenskej republiky a jej poradných orgánov, príkazov generálneho prokurátora, poznatkov o stave zákonnosti a činnosti prokuratúry a zo spoločenských potrieb.

Článok 44

(1)	Krajský prokurátor vydáva plán úloh krajskej prokuratúry. Do tohto plánu zaradí všetky úlohy, ktoré pre krajskú prokuratúru vyplývajú z plánu hlavných úloh prokuratúry, ako aj ďalšie úlohy podľa stavu zákonnosti v kraji.

(2)	Okresný prokurátor vydáva plán úloh okresnej prokuratúry. Do tohto plánu zaradí úlohy, ktoré pre okresnú prokuratúru vyplývajú z plánu úloh krajskej prokuratúry, ako aj ďalšie úlohy podľa stavu zákonnosti v okrese.

Článok 45

Plnenie úloh podľa plánu hlavných úloh prokuratúry, plánu úloh krajských prokuratúr a plánu úloh okresných prokuratúr priebežne kontrolujú a hodnotia vedúci prokurátori. Výsledky plnenia plánu úloh sa prerokúvajú na pracovných poradách.

DRUHÝ DIEL
SLUŽOBNÉ PREDPISY GENERÁLNEHO PROKURÁTORA
A ZÁVÄZNÉ STANOVISKÁ GENERÁLNEHO PROKURÁTORA

Článok 46
Služobné predpisy generálneho prokurátora

(1)	Služobné predpisy vydáva generálny prokurátor v záujme zabezpečenia jednotného postupu pri plnení úloh, ktoré pre prokuratúru vyplývajú zo zákonov a ostatných všeobecne záväzných právnych predpisov, uznesení Národnej rady Slovenskej republiky a jej orgánov, uznesení vlády Slovenskej republiky a jej poradných orgánov, alebo ak je potrebné jednotne upraviť otázky organizácie práce a činnosti orgánov prokuratúry. 

(2)	Služobné predpisy generálneho prokurátora sú záväzné pre všetkých prokurátorov, právnych čakateľov prokuratúry, asistentov prokurátorov a ostatných zamestnancov.

(3)	Služobné predpisy generálneho prokurátora sa evidujú v Zbierke služobných predpisov. 

(4)	Služobnými predpismi generálneho prokurátora sú najmä
a)	príkazy generálneho prokurátora, ktoré upravujú najmä organizáciu práce a činnosť orgánov prokuratúry alebo ktoré obsahujú zásadné úpravy trvalej povahy, najmä výkon prokurátorského dozoru a ostatnej činnosti prokuratúry, metódy a formy práce, otázky ekonomickej povahy a vzdelávanie; príkazom generálneho prokurátora sa vydávajú tiež služobné predpisy podľa zákona o štátnej službe,
b)	pokyny generálneho prokurátora, ktoré upravujú čiastkové otázky organizácie a riadenia práce prokuratúry, prípadne čiastkové otázky výkonu prokurátorského dozoru, ak nie sú upravené príkazom generálneho prokurátora.

Článok 47
Záväzné stanoviská generálneho prokurátora

(1)	Záväzné stanoviská generálneho prokurátora vydáva generálny prokurátor v záujme jednotného uplatňovania zákonov a ostatných všeobecne záväzných právnych predpisov na návrh Komisie pre vydávanie záväzných stanovísk alebo bez takého návrhu.

(2)	Návrh na vydanie, zmenu, doplnenie alebo zrušenie záväzného stanoviska generálneho prokurátora predkladá generálnemu prokurátorovi Komisia pre vydávanie záväzných stanovísk na základe podnetov príslušných organizačných zložiek, do pôsobnosti ktorých patrí upravovaná problematika.

(3)	Podnety na vydanie, zmenu, doplnenie alebo zrušenie záväzného stanoviska generálneho prokurátora predkladajú tiež krajské prokuratúry a okresné prokuratúry.

(4)	Ústrednú evidenciu záväzných stanovísk generálneho prokurátora Slovenskej republiky vedie odbor legislatívy, stratégie a ústavného práva, ktorý administratívne a organizačne zabezpečuje aj úlohy súvisiace s činnosťou Komisie pre vydávanie záväzných stanovísk.

Článok 48
Pravidlá tvorby a rozosielania služobných predpisov

Pravidlá tvorby a rozosielania služobných predpisov generálneho prokurátora upravuje osobitný služobný predpis generálneho prokurátora.

TRETÍ DIEL
PRACOVNÉ PORADY A PREVIERKY

Pracovné porady
Článok 49

(1)	Generálny prokurátor, námestníci generálneho prokurátora, riaditelia odborov, vedúci oddelení, vedúci referátov, manažér kybernetickej a informačnej bezpečnosti na generálnej prokuratúre, zodpovedné osoby za ochranu osobných údajov, krajskí prokurátori, námestníci krajských prokurátorov, vedúci oddelení na krajských prokuratúrach, okresní prokurátori a ostatní vedúci organizačných zložiek na prokuratúre zvolávajú pracovné porady prokurátorov a ostatných zamestnancov.

(2)	Pracovné porady sa v odôvodnených prípadoch môžu uskutočniť aj online.

Článok 50

(1)	Generálny prokurátor zvoláva pracovné porady podľa potreby.

(2)	Námestníci generálneho prokurátora zvolávajú pracovné porady vedúcich prokurátorov a prípadne aj ďalších zamestnancov organizačných zložiek, ktoré riadia.

(3)	Riaditelia a vedúci organizačných zložiek zvolávajú pracovné porady prokurátorov a ostatných zamestnancov týchto zložiek.

(4)	Námestníci generálneho prokurátora, manažér kybernetickej a informačnej bezpečnosti, zodpovedná osoba za ochranu osobných údajov a vedúci organizačných zložiek môžu so súhlasom generálneho prokurátora zvolávať tiež pracovné porady s prokurátormi a zamestnancami krajských prokuratúr, ktorí plnia úlohy patriace do ich pôsobnosti.

Článok 51

(1)	Krajskí prokurátori zvolávajú krajské pracovné porady, na ktorých sa zúčastňujú námestníci krajského prokurátora, okresní prokurátori a podľa rozhodnutia krajského prokurátora aj ďalší jemu podriadení prokurátori a určení zamestnanci.

(2)	Krajský prokurátor upovedomí generálnu prokuratúru o zvolaní pracovnej porady najmenej 14 dní pred jej uskutočnením a po uskutočnení pracovnej porady predloží záznam o jej priebehu generálnej prokuratúre do 14 dní od jej ukončenia.

(3)	Krajskí prokurátori môžu zvolávať aj ďalšie pracovné porady, najmä porady všetkých prokurátorov krajskej prokuratúry alebo všetkých prokurátorov niektorých okresných prokuratúr.

(4)	Námestníci krajských prokurátorov zvolávajú pracovné porady prokurátorov a ostatných zamestnancov organizačných zložiek krajských prokuratúr, ktoré riadia. Môžu zvolať aj pracovné porady špecializovaných prokurátorov krajských prokuratúr a okresných prokuratúr.

Článok 52

(1)	Okresní prokurátori na zabezpečenie plnenia úloh okresnej prokuratúry zvolávajú pracovné porady prokurátorov a zamestnancov okresnej prokuratúry.

(2)	Záznam z pracovnej porady na okresnej prokuratúre okresný prokurátor predloží krajskej prokuratúre do 10 dní od ukončenia porady.

Článok 53
Previerky

(1)	Organizačné zložky generálnej prokuratúry so súhlasom generálneho prokurátora a organizačné zložky krajskej prokuratúry so súhlasom krajského prokurátora vykonávajú podľa potreby celkové previerky stavu práce a tematické previerky na jednotlivých úsekoch činnosti podriadených prokuratúr.

(2)	Na základe rozhodnutia generálneho prokurátora jednotlivé organizačné zložky generálnej prokuratúry vykonávajú previerky práce vo veciach patriacich do ich pôsobnosti. 

(3)	Výsledky previerky sa prerokujú s krajským prokurátorom alebo okresným prokurátorom preverovanej prokuratúry alebo jeho námestníkom.

(4)	O každej previerke sa vyhotoví záznam, ktorý musí obsahovať najmä zhrnutie zisteného stavu práce, nedostatkov a opatrení na ich odstránenie. Odpis záznamu o previerke sa doručí preverovanej prokuratúre. Od doručenia odpisu záznamu možno upustiť, ak sa preverovanej prokuratúre zašle celkové vyhodnotenie obsahujúce poznatky zistené previerkou. Záznam alebo vyhodnotenie sa predloží tiež vedúcemu prokurátorovi, ktorý na vykonanie previerky dal súhlas.

Článok 54
Pracovné skupiny

(1)	Na plnenie úloh, ktorých povaha si to vyžaduje, sa na generálnej prokuratúre a na krajských prokuratúrach zriaďujú pracovné skupiny. Členmi týchto skupín môžu byť aj prokurátori a ostatní zamestnanci podriadených prokuratúr.

(2)	Pracovnú skupinu na generálnej prokuratúre zriaďuje a jej vedúceho určuje generálny prokurátor alebo s jeho súhlasom príslušný námestník generálneho prokurátora. Účasť prokurátorov a ostatných zamestnancov podriadených prokuratúr vedúci pracovnej skupiny dohodne s príslušnými vedúcimi prokurátormi.

Štvrtý diel
Vykonávanie úkonov na prokuratúre

Článok 55

(1)	Úkony, ktoré vykonáva prokurátor, právny čakateľ prokuratúry alebo asistent prokurátora v úradných priestoroch prokuratúry za účasti cudzej osoby, sa vykonávajú v miestnosti na tento účel určenej, ak vedúci prokurátor nerozhodne inak.

(2)	Príslušný vedúci prokurátor zabezpečí, aby pri vykonávaní každého úkonu podľa odseku 1 bol po celý čas prítomný aj ďalší zamestnanec prokuratúry, ktorý je zvyčajne poverený spísaním zápisnice o vykonanom úkone. 

T R E T I A   Č A S Ť
PRECHODNÉ A ZRUŠOVACIE USTANOVENIA

Článok 56
Prechodné ustanovenia

(1)	Príkazy generálneho prokurátora, organizačné pokyny a pokyny generálneho prokurátora platné do nadobudnutia účinnosti tohto príkazu sa považujú za služobné predpisy zapísané v Zbierke služobných predpisov v súlade s týmto príkazom.

(2)	Výkladové stanoviská generálneho prokurátora platné do nadobudnutia účinnosti tohto príkazu sa považujú za stanoviská zapísané v evidencii záväzných stanovísk v súlade s týmto príkazom.

(3)	Súhlas generálneho prokurátora na iné organizačné členenie krajskej prokuratúry vydaný ku dňu nadobudnutia účinnosti tohto príkazu sa považuje za predchádzajúci súhlas generálneho prokurátora udelený podľa čl. 41. 

(4)	Kde sa v služobných predpisoch vydaných pred nadobudnutím účinnosti tohto príkazu hovorí o 
a)	Úrade generálneho prokurátora Slovenskej republiky, rozumie sa tým kancelária generálneho prokurátora, 
b)	Úrade Generálnej prokuratúry Slovenskej republiky, personálnom odbore – služobnom úrade alebo oddelení odbornej prípravy a vzdelávania, rozumie sa tým osobný úrad,
c)	oddelení protokolu a medzinárodných vzťahov, rozumie sa tým podľa povahy veci medzinárodný odbor alebo kancelária generálneho prokurátora,
d)	oddelení trestných činov ústavných činiteľov, rozumie sa tým oddelenie korupčnej trestnej činnosti ústavných činiteľov a prokurátorov,
e)	odbore osobitného určenia, rozumie sa tým trestný odbor,
f)	sekcii vnútornej správy, odbore vnútornej správy alebo odbore hospodárskej správy, rozumie sa tým ekonomický odbor, 
g)	oddelení informatiky na generálnej prokuratúre, rozumie sa tým odbor informatiky,
h)	odbore legislatívy a stratégie, oddelení legislatívy, odbore legislatívy a ústavného práva alebo netrestnom odbore -  oddelení legislatívy a ústavného práva, rozumie sa tým odbor legislatívy, stratégie a ústavného práva,
i)	prieskumnom oddelení, rozumie sa tým trestný odbor – prieskumné oddelenie,
j)	občiansko-súdne oddelenie, rozumie sa tým netrestný odbor – oddelenie civilného procesu,
k)	referáte konania o slobodnom prístupe k informáciám, oddelení vzdelávania a ďalších činností alebo organizačno-kontrolnom oddelení, rozumie sa tým netrestný odbor, ak ide o vedenie centrálnej evidencie žiadostí o sprístupnenie informácií na generálnej prokuratúre, vybavovanie žiadosti o sprístupnenie informácií, rozhodovanie o odvolaní proti rozhodnutiu krajskej prokuratúry o nevyhovení a o odmietnutí žiadosti o sprístupnenie informácií,
l)	organizačnom a kontrolnom odbore alebo organizačno-kontrolnom oddelení, rozumie sa tým podľa povahy veci 
1.	oddelenie právneho zastupovania štátu pred súdmi alebo inými orgánmi, ak ide o konanie za štát vo veciach podľa zákona č. 514/2003 Z. z. o zodpovednosti za škodu spôsobenú pri výkone verejnej moci a o zmene a doplnení niektorých predpisov,
2.	trestný odbor, ak ide o zhromažďovanie podkladov a vypracovanie správy generálneho prokurátora o činnosti prokuratúry predkladanej Národnej rade Slovenskej republiky, 
3.	netrestný odbor, ak ide o vedenie centrálnej evidencie žiadostí o sprístupnenie informácií na generálnej prokuratúre, vybavovanie žiadosti o sprístupnenie informácií, rozhodovanie o odvolaní proti rozhodnutiu krajskej prokuratúry o nevyhovení a o odmietnutí žiadosti o sprístupnenie informácií,
4.	osobný úrad, ak ide o plnenie úloh súvisiacich s disciplinárnym konaním vrátane zabezpečenia výkonu právoplatných rozhodnutí disciplinárnej komisie, vedenia evidencie disciplinárnych konaní, anonymizáciu právoplatných rozhodnutí vydaných v disciplinárnom konaní pred ich zverejnením, zverejnenie rozhodnutí vydaných v disciplinárnom konaní a zastupovanie generálneho prokurátora v disciplinárnom konaní podľa § 197 ods. 1 písm. a) a b) zákona č. 154/2001 Z. z. o prokurátoroch a právnych čakateľoch prokuratúry v spojení s § 46 ods. 2 zákona č. 432/2021 Z. z. o disciplinárnom poriadku Najvyššieho správneho súdu Slovenskej republiky a o zmene a doplnení niektorých zákonov (disciplinárny súdny poriadok),
m)	referát správy registratúry, rozumie sa tým osobný úrad,
n)	Úrad špeciálnej prokuratúry, rozumie sa tým podľa povahy veci generálna prokuratúra alebo príslušná krajská prokuratúra,
o)	oddelení násilnej a všeobecnej kriminality, rozumie sa tým podľa povahy veci oddelenie násilnej kriminality a oddelenie všeobecnej kriminality.

Článok 57
Zrušovacie ustanovenie

Zrušuje sa:
Príkaz generálneho prokurátora Slovenskej republiky por. č. 39/2024 o organizácii, riadení a kontrole práce na prokuratúre (organizačný poriadok prokuratúry) v znení príkazu generálneho prokurátora Slovenskej republiky por. č.  41/2024.

Článok 58
Účinnosť

Tento príkaz nadobúda účinnosť 17. decembra 2024.

                                                         podpis     	
generálny prokurátor Slovenskej republiky
v z. JUDr. Jozef Kandera
prvý námestník
generálneho prokurátora Slovenskej republiky